Sikap angkuh, bongkak ditunjuk PM mungkin makan diri: Bersih

Gabungan Pilihan Raya Bersih dan Adil (Bersih) mengingatkan Perdana Menteri, Datuk Seri Anwar Ibrahim sikap angkuk dan bongkak yang ditunjukkannya itu mungkin akan memakan diri.

Kata gabungan itu, ahli politik yang menggunakan jentera kerajaan untuk berkempen sepatutnya merendah diri serta tidak berlagak seolah-olah jentera tersebut dibeli dengan duit poket mereka.

“Bersih sentiasa cakna dan sedar bahawa kita tidak boleh sepenuhnya menghalang penggunaan jentera kerajaan untuk berkempen namun ahli politik yang mempunyai kelebihan ini kerana amanah yang diberikan rakyat kepada mereka perlu sentiasa rendah diri serta tidak berlagak dan menunjuk-nunjuk seolah-olah mereka yang membeli jentera tersebut menggunakan duit poket mereka.

“Sikap angkuh dan bongkak seperti yang ditunjukkan oleh PM mungkin akan memakan diri sendiri kerana rakyat tidak akan bersetuju dengan salah guna jentera kerajaan untuk berkempen,” kata Jawatankuasa Pemandu Bersih dalam satu kenyataan, hari ini.

Semalam, Anwar menegaskan beliau berhak menggunakan helikopter kerajaan itu berikutan kedudukannya sebagai perdana menteri bagi menjawab kritikan Menteri Besar Kedah, Datuk Seri Muhammad Sanusi Nor yang mengatakan beliau boleh menggunakan kenderaan darat lain.

“Kerajaan punya (helikopter), bukan aku punya. Hang tak boleh pakai, perdana menteri boleh pakai,” katanya seperti dilapor Berita Harian ketika berucap pada majlis Segalanya Felda di Felda Teloi Timur semalam.

Dalam pada itu, Bersih turut berpendapat agar PM dan menteri-menteri seboleh-bolehnya memisahkan urusan kerajaan dan kempen.

“Walaupun kami mengambil maklum bahawa Kerajaan Persekutuan masih perlu menjalankan tugas-tugas mereka, tugas tersebut hendaklah dijalankan dengan penuh profesional dan seboleh-bolehnya dipisahkan daripada kegiatan berkempen untuk parti atau calon mereka.

“Kami mengambil maklum bahawa PM dan Menteri Dalam Negeri, Datuk Seri Saifuddin Nasution dalam rangka kerja mereka telah melawat sebuah kawasan FELDA di Kedah dan menggunakan helikopter kerajaan bagi tujuan tersebut.

“Untuk situasi sebegini, BERSIH berpendapat bahawa penggunaan jentera Kerajaan untuk aktiviti kempen munasabah atas pertimbangan pragmatik dan keselamatan jika berlaku selepas perjalanan tugas kerajaan.

“Namun, PM dan menteri-menteri wajib mengelakkan daripada mencampuradukkan tugasan kerajaan dan aktiviti kempen. Untuk sebarang pengumuman dasar dan peruntukan, prinsip Tiada 3C (tiada kempen, tiada syarat atas pemberian, tiada calon di pentas) mesti dipatuhi dengan tegas,” katanya.

Selain itu, Bersih juga mengingatkan agar kos perjalanan tambahan untuk berkempen selepas tugasan kerajaan perlu dibayar secara pro-rata oleh PM dan menteri-menteri terbabit.

“Bagi perjalanan tambahan untuk berkempen selepas tugasan kerajaan, PM dan menteri-menteri ini juga perlu membayar secara pro-rata kos berlebihan seperti kos minyak helikopter atau kenderaan. Demi prinsip amanah, kos-kos ini hendaklah diisytiharkan secara terbuka untuk pemantauan orang awam,” katanya.

Tambahnya, “reformasi yang dilaungkan oleh Pakatan Harapan perlu dilaksanakan tanpa mungkir dan tidak sekadar menanam tebu di bibir sebagai janji pilihan raya.”


Mekanisme subsidi bersasar petrol akan diuji, kata Menteri Kewangan

Kerajaan dalam tempoh mengkaji keberkesanan mekanisme subsidi bersasar bahan api sebelum pelaksanaan menyeluruh kepada rakyat, kata Menteri Kewangan Tengku Datuk Seri Zafrul Tengku Abdul Aziz.

Menurutnya kajian keberkesanan berkenaan penting bagi memastikan kelancaran subsidi bersasar itu kelak.

Beliau berkata, bagaimanapun masih tiada tarikh tepat untuk pelaksanaan subsidi bersasar itu dilaksanakan.

“Saya hari ini akan meninjau di beberapa stesen minyak mengenai pelaksaan subsidi bersasar bahan api ini.

“Hasil daripada kajian ini akan dibentangkan kepada Kabinet untuk sebarang keputusan akhir sama ada adakah kita yakin dan selesa dengan platform ini,” katanya.

Pada masa sama, memetik Bernama, Tengku Zafrul berkata kerajaan kekal komited untuk mengutamakan program dan projek pembangunan yang memberi tumpuan kepada alam sekitar, sosial dan tadbir urus (ESG) seperti yang digariskan dalam penyata pra-bajet 2023.

Beliau berkata keutamaan yang fokus ESG ini juga merupakan pendorong utama bagi Malaysia untuk beralih daripada fasa pemulihan semasa kepada pembaharuan jangka panjang seperti yang dinyatakan dalam Rancangan Malaysia Ke-12.

“Justeru, Bajet 2023 akan memberikan tumpuan yang lebih kepada pembangunan dan kesejahteraan holistik, dibantu oleh peluang pendapatan yang lebih baik untuk semua,” katanya dalam ucap tama pada pelancaran Pelan Tindakan dan Laporan Kelestarian 2021 Edotco di ibu negara, hari ini.

Tengku Zafrul berkata kerajaan akan meningkatkan pelaksanaan pelbagai strategi dan langkah kemampanan di bawah Bajet 2022 yang akan menyokong aspirasi berasaskan ESG jangka panjang Malaysia.

Beliau menekankan bahawa transformasi berkekalan hanya boleh dicapai apabila seluruh negara – termasuk sektor awam dan swasta – bersatu di belakang visi kemampanan yang sama.

“Kita tidak lagi mampu mengabaikan isu-isu struktur utama yang diburukkan lagi oleh pandemik, dan banyak bencana negara berkaitan perubahan iklim yang telah melanda negara dan menyebabkan kehilangan nyawa dan harta benda yang tidak perlu, tahun demi tahun,” tambah beliau.

Mengenai kaitan antara kemampanan dan teknologi, Tengku Zafrul menyatakan bahawa sektor teknologi maklumat dan komunikasi bertanggungjawab untuk kira-kira tiga peratus hingga empat peratus daripada pelepasan karbon global.

Sementara itu, beliau berkata Malaysia telah mempercepatkan agenda ketersambungannya, antaranya memastikan liputan 5G di 80 peratus kawasan berpenduduk menjelang akhir 2024.

“Walau bagaimanapun, seperti jiran serantau kita, kita juga mesti sedar akan kesan alam sekitar yang lebih buruk daripada pembangunan digital yang tidak dikawal.

“Inovasi mesti terus berkembang untuk semua orang meraih faedahnya. Oleh itu, kita mesti melihat bagaimana kita boleh bekerjasama untuk merealisasikan manfaat bersama, tanpa memberi kesan buruk kepada alam sekitar,” tambahnya.


Polis tahan penyanyi 45 tahun pukul bekas isteri

Polis menahan seorang penyanyi lelaki setelah didakwa memukul dan menyebabkan kecederaan terhadap bekas isterinya susulan satu perselisihan faham di Kota Damansara, semalam.

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata suspek berusia 45 tahun itu ditahan di kediamannya hari ini susulan laporan yang dibuat oleh bekas isterinya yang berumur 27 tahun.

“Ketika kejadian kira-kira 2.30 petang, mangsa berada di kawasan parkir kediaman lelaki itu di Kota Damansara untuk mengambil anak lelaki daripada bekas suami.

“Ketika berada di situ, berlaku perselisihan faham kerana mangsa enggan bergambar bersama lelaki terbabit.

“Suspek telah memarahi dan memukul badan pengadu sehingga menyebabkan wanita itu lebam dan sakit pada anggota badannya,” katanya dalam kenyataan hari ini.

Beliau berkata, bertindak atas maklumat itu, pihaknya menahan lelaki terbabit di kediamannya, hari ini.

Mohamad Fakhrudin berkata hasil ujian air kencing suspek adalah negatif dan permohonan reman terhadapnya akan dibuat di mahkamah esok bagi membantu siasatan kes mengikut Seksyen 323 Kanun Keseksaan dan Seksyen 18 (A) Akta Keganasan Rumahtangga 2017.

Insiden tersebut tular di media sosial.


Kes Ebit Lew: Saksi beritahu bukan semua gambar tangkap layar diteliti

Mahkamah Majistret Tenom semalam diberitahu bahawa bukan semua gambar tangkap layar yang diperoleh daripada telefon bimbit seorang pengadu wanita dalam kes pendakwah Ebit Irawan Ibrahim Lew, atau Ebit Lew, diteliti.

Juruanalisis Kanan Audio Video Polis Diraja Malaysia (PDRM) Latifah Abdul Aziz, 43, berkata terdapat sebanyak 436 gambar tangkap layar dipercayai mengandungi unsur lucah diperoleh daripada telefon bimbit pengadu yang merujuk kepada perbualan dengan tertuduh di aplikasi WhatsApp, lapor Bernama.

Beliau juga bersetuju dengan cadangan peguam Ram Singh, yang mewakili Ebit Lew, bahawa ia adalah sebahagian daripada 156,789 gambar yang terdapat dalam telefon bimbit itu.

Saksi pendakwaan ketujuh itu berkata bagaimanapun, gambar lain tidak mempunyai kaitan dengan permohonan pegawai penyiasat dalam kes tersebut.

Latifah berkata demikian semasa disoal balas oleh peguam itu pada perbicaraan kes Ebit Lew di hadapan Majistret Nur Asyraf Zolhani.

Katanya beliau menggunakan perisian di makmal forensik PDRM bagi mengeluarkan keseluruhan data daripada barang kes sebelum menjalankan analisis pemerhatian seperti dalam permohonan pegawai penyiasat.

Ebit Lew, 38, berdepan 11 pertuduhan, antaranya mengaibkan kehormatan seorang wanita berumur 40-an dengan menghantar perkataan dan gambar lucah ke nombor telefon mangsa melalui aplikasi WhatsApp antara Mac dan Jun 2021.

Pendakwah itu didakwa mengikut Seksyen 509 Kanun Keseksaan yang membawa hukuman maksimum penjara lima tahun atau denda atau kedua-duanya, jika sabit kesalahan.

Perbicaraan bersambung hari ini.


Perak catat 20 kes kematian semalam

Tujuh puluh lagi pesakit meninggal dunia akibat komplikasi Covid-19 semalam, termasuk 19 kes kematian di luar fasiliti perubatan atau ’brought in death’ (BID), lapor Kementerian Kesihatan (KKM), hari ini.

Jumlah itu menjadikan kumulatif kematian akibat Covid-19 sejak awal 2020 hingga semalam meningkat kepada 33,567 kes, termasuk 6,974 kes BID, menurut data laman sesawang CovidNOW yang dikemas kini pagi ini.

Bagaimanapun, tiada maklumat diberikan sama ada 19 kes BID itu turut melibatkan 302,242 pesakit yang diarah menjalani kuarantin di rumah.

Dalam tempoh seminggu lalu, 135 kes kematian akibat Covid-19 melibatkan individu berusia 80 tahun dan ke atas; 123 kes (70-79 tahun); 97 kes (60-69 tahun); 64 kes (50-59 tahun); 44 kes (40-49 tahun); 18 kes (30-39 tahun); sembilan kes (18-29 tahun); tiga kes (5-11 tahun); dua kes (0-4 tahun); dan satu kes (12-17 tahun).

Daripada angka kematian itu, Perak merekodkan jumlah tertinggi sebanyak 20 kes, menjadikan jumlah pesakit Covid-19 yang meninggal dunia di negeri itu sebanyak 1,602 kes.

Sehingga semalam, Perak mencatat kumulatif positif sebanyak 164,623 kes, dengan 149,930 pesakit telah sembuh, dan 13,091 kes masih aktif.

Daripada jumlah kes aktif itu, seramai 12,090 pesakit menjalani kuarantin di rumah; 112 ditempatkan di PKRC; 863 dimasukkan ke hospital; dan 26 pesakit dirawat di unit rawatan rapi (ICU), dengan 19 daripadanya memerlukan alat bantuan pernafasan.

Sehingga semalam, seramai 1,865,425 atau 74.3 peratus populasi di Perak telah lengkap divaksinasi, 1,970,010 atau 78.5 peratus lagi menerima sekurang-kurangnya satu dos, dan 1,098,320 atau 58.5 peratus individu dewasa menerima dos penggalak.

Dalam tempoh seminggu lalu, 28.0 peratus daripada kes kematian akibat Covid-19 di Perak melibatkan individu berusia 70 hingga 79 tahun, diikuti masing-masing 20.0 peratus bagi kategori usia 50-59 tahun dan 80 tahun ke atas; 16.0 peratus (60-69 tahun); 10.0 peratus (40-49 tahun); dan 6.0 peratus (30-39 tahun).

Bagi negeri-negeri lain, Selangor merekodkan 11 kematian, diikuti Johor (10); Kelantan (sembilan); Kedah (tujuh); masing-masing empat kes di Negeri Sembilan serta Sabah; Pahang (tiga); dan masing-masing satu di Perlis serta Terengganu.

Tiada kes kematian akibat Covid-19 direkodkan di Melaka, Pulau Pinang, Sarawak, Kuala Lumpur, Labuan dan Putrajaya, semalam.

Pecahan kes berkaitan Covid-19 di setiap negeri sehingga 10 Mac 2022.


9 syarikat pengilangan asing tamat operasi akibat Covid-19

Sebanyak sembilan syarikat pengilangan asing telah menamatkan operasi masing-masing di negara ini bagi tempoh Mac 2020 hingga Mei 2021 berikutan impak pandemik Covid-19 yang telah mengubah lanskap pelaburan dunia termasuk Malaysia.

Timbalan Menteri Perdagangan Antarabangsa dan Industri (MITI), Datuk Lim Ban Hong berkata kilang tersebut membabitkan sektor termasuk tekstil, besi keluli dan jentera, bahan kimia, bahan binaan, elektrik dan elektronik.

Menurutnya, antara faktor yang dikenal pasti bagi penamatan (operasi) itu adalah penguncupan ekonomi global akibat pandemik, kelemahan pasaran akibat penurunan jualan dan permintaan di luar negara.

“Faktor lain adalah peningkatan kos operasi pengeluar sama, tiada permintaan bagi produk dikeluarkan serta (pelaksanaan langkah) penstrukturan semula,” katanya lapor Bernama semasa sidang Dewan Rakyat hari ini.

Beliau berkata demikian bagi menjawab pertanyaan William Leong Jee Keen (PH-Selayang) mengenai jumlah pelabur asing yang telah bertindak menamatkan perniagaan masing-masing ketika tempoh pandemik.

Ban Hong bagaimanapun menegaskan penutupan operasi kilang-kilang tersebut tidak menjejaskan Malaysia yang kekal sebagai destinasi pelaburan utama bagi pelabur di rantau ini.

Malah, katanya, ini terbukti apabila jumlah pelaburan bagi tempoh Januari hingga Jun 2021 melonjak sebanyak 69.8 peratus tahun ke tahun kepada RM107.5 bilion berbanding tempoh sama tahun lepas.

“Daripada jumlah tersebut, pelaburan asing langsung (FDI) menyumbang RM62.5 bilion iaitu melonjak 214.9 peratus tahun ke tahun berbanding tempoh sama tahun lepas,” katanya.

Selain itu, mengulas mengenai pelaburan syarikat tenaga solar China, Risen Energy Co Ltd di Kedah, Ban Hong berkata pelaburan tersebut akan dijalankan secara berperingkat dan merangkumi pelbagai aspek.

Menurutnya, ini berikutan bagi satu-satu pelaburan itu, jumlahnya bukan setakat pembelian aset tanah tetapi turut melibatkan pembelian aset mesin dan penggunaan teknologi tinggi berikutan syarikat berkenaan menggunakan teknologi solar yang canggih.

Beliau menjawab soalan tambahan oleh Datuk Seri Mukhriz Mahathir (Pejuang-Jerlun) mengenai pelaburan Risen Energy berjumlah RM42.2 bilion bagi tempoh 15 tahun dan sama ada angka itu bagi tahun pertama serta kewajaran pelaburan yang melibatkan kawasan seluas 48 ekar atau pada RM880 juta seekar.


Faizal mohon maaf, batalkan percutian di luar negara

Menteri Belia dan Sukan Datuk Seri Ahmad Faizal Azumu membuat permohonan maaf kerana tidak berada di tanahair semasa bencana banjir besar melanda dan sudah membatalkan percutiannya bagi membantu rakyat yang terjejas.

Faizal berkata terpaksa membatalkan percutiannya sebelum arahan dikeluarkan Perdana Menteri (PM) Datuk Seri Ismail Sabri Yaakob yang meminta semua Menteri Kabinetnya yang berada di luar negara pulang bagi menumpukan misi bantuan banjir kepada rakyat yang terjejas.

“Saya tahu saya penjawat awam, saya sedar kepentingan rakyat lebih didahulukan. Itu pengorbanan yang perlu dibuat.

“Saya minta maaf, saya mengaku ada banyak kelemahan. Walaupun saya Menteri dan tidak sempurna tetapi tidak sampai tahap mahu menyisihkan rakyat.

“Saya faham semua penderitaan kerana saya juga pernah berada dalam situasi sukar. Tiada kerja dan sebagainya,” katanya dipetik dalam Utusan TV hari ini.

Jelasnya lagi, beliau ke Dubai pada Rabu lalu untuk bertemu anak-anaknya dan membuat keputusan untuk pulang selepas tidak tenteram melihat keadaan banjir melanda negara.

“Memang saya ada mohon cuti dan bila diluluskan, saya ke Dubai pada hari Rabu lalu untuk bertemu anak-anak. Namun begitu, melihatkan kepada keadaan banjir yang melanda negara, hati saya jadi tak tenteram.

“Jadi, saya buat keputusan untuk beli tiket pulang hanya selepas kira-kira 12 jam berada di sana.

“Saya sempat duduk berbual seketika dengan anak-anak sebelum berlepas pulang pada pukul 8 pagi Khamis, sebelum arahan pulang dibuat Perdana Menteri,” katanya lagi.

Untuk rekod, Faizal kini sedang menjalani kuarantin di rumah selepas pulang dari luar negara.

Pada 24 Disember lalu, Ismail Sabri mengarahkan semua Menteri Kabinet diarahkan pulang segera ke tanahair dan membatalkan percutian mereka jika berada di luar negara.

Arahan tersebut diberikan supaya semua Menteri dalam pentadbirannya dapat membantu rakyat yang sedang berdepan bencana banjir besar melanda negara dan sudah mengakibatkan banyak kematian ketika ini.

“Saya sudah arahkan semua menteri yang rancang percutian masing-masing untuk batalkan percutian mereka, mereka yang berada di luar negara yang boleh balik, balik segera.

“Supaya kita boleh bersama rakyat yang sedang kesusahan ini,” katanya sebelum ini.

Gesaan Ismail Sabri itu tampil selepas kematian mangsa akibat banjir yang memusnahkan bandar-bandar utama di Lembah Klang dan negeri-negeri lain semakin meningkat.

Pemimpin politik sama ada Ahli Parlimen dan Ahli Dewan Undangan Negeri (ADUN) menerima kecaman awam susulan kegagalan menggerakkan usaha pemindahan dan menyelamat di Selangor yang paling terjejas akibat banjir yang berlaku.


Sama ada benar atau tidak, UMNO perlu waspada pendedahan PASleak: Mat Maslan

Pendedahan komplot politik yang didedahkan menerusi PASleak tidak boleh dipandang ringan dan UMNO perlu berwaspada dengan ancaman musuh mereka, kata Datuk Seri Ahmad Maslan atau Mat Maslan.

Setiausaha Agung UMNO itu berkata sama ada benar atau tidak kesahihan yang didedahkan PASleak, langkah berjaga-jaga perlu diambil memandangkan musuh sentiasa mencari peluang untuk menjatuhkan parti itu.

“Jangan mengambil mudah atau ‘enteng’ setiap perkara yang direncanakan oleh pihak lawan kerana mereka juga berhasrat untuk menguasai semula Putrajaya selepas PRU-15 nanti.

“Seperti kata pakar seni peperangan China, Sun Tzu, ketahui musuhmu, ketahui dirimu, seribu peperangan, seribu kemenangan. Anggap PASleak sebagai gerakan musuh sama ada benar atau tidak,” katanya dipetik laporan Utusan Malaysia.

Mengulas lanjut, Ahmad berkata, tidak kira sama ada dokumen PASleak sebagai sampah atau tidak perlu dibesarkan ia sebenarnya tetap perlu diragui kerana sudah pasti ia sebagai salah satu strategi ‘peperangan’ pihak musuh.

“Sepertimana perancangan bagi mewujudkan Khemah Besar oleh pembangkang, pemimpin dan ahli-ahli UMNO perlu berwaspada dengan dokumen PASleak yang secara tiba-tiba terdedah kepada umum.

“Dokumen ini tiada timbul di Pilihan Raya Negeri (PRN) Melaka dan Johor yang menyaksikan Perikatan Nasional (PN) gagal memenangi kedua-dua pilihan raya itu, tetapi mengapa perkara ini terdedah.

“Ini tentunya menjadi dorongan kepada PN dan PAS untuk bersiap daripada awal untuk menghadapi PRU-15, setelah gabungan antara Bersatu, PAS dan Gerakan tewas teruk dikedua-dua negeri itu,” ujarnya lagi.

Terdahulu, tular di media sosial beberapa keratan dokumen didakwa merupakan minit mesyuarat PAS yang mempunyai pelan atau gerak kerja parti itu untuk menjatuhkan UMNO dan BN.

Bagaimanapun Naib Presiden PAS, Datuk Seri Dr. Ahmad Samsuri Mokhtar dan Setiausaha Agung Bersatu, Datuk Seri Hamzah Zainuddin menyifatkan pendedahan itu sebagai dokumen sampah.

Manakala Ketua UMNO Bahagian Ketereh, Tan Sri Annuar Musa menyifatkan dokumen yang didakwa mengandungi perancangan sulit untuk menjatuhkan pemimpin UMNO bukan sesuatu yang luar biasa dan tidak perlu diperbesarkan.


‘Varian Wembley’ mula menular selepas EURO 2020

Jumlah jangkitan Covid-19 di United Kingdom (UK) melepasi angka 50,000 semalam – tertinggi sejak 11 Januari lalu – ketika negara itu kini berada pada puncak gelombang ketiga pandemik.

Pada Jumaat, 51,870 individu diuji positif Covid-19 menjadikan jumlah keseluruhan dalam tempoh seminggu sejak Sabtu lalu sebanyak 277,995 kes, meningkat 34.9 peratus berbanding data minggu sebelumnya.

Kematian yang berkaitan dengan Covid-19 turut meningkat 57.4 peratus setiap minggu, di mana pihak berkuasa melaporkan 277 kematian sejak 10 Julai, termasuk 49 pada Jumaat.

Angka positif Covid-19 itu dijangka melonjak penghujung bulan ini atau tepatnya dua minggu selepas perlawanan akhir EURO 2020 yang berlangsung di Stadium Wembley, England, dengan kehadiran lebih 60,000 penonton.

Malah, sudah ada laporan mengatakan terdapat penyokong England diuji positif Covid-19 ketika pihak berkuasa kesihatan England (PHE) meminta mereka melakukan ujian berkala, menjelang rancangan Perdana Menteri Boris Johnson untuk menamatkan sekatan Covid-19 di seluruh negara itu.

Beberapa penyokong mengatakan ‘hampir semua orang’ yang mereka kenal dan bergerak ke Stadium Wembley telah dijangkiti virus dan kini melakukan kuarantin kendiri.

Susulan banyak penyokong yang diuji positif Covid-19 ketika pertembungan akhir England dan Itali itu, masyarakat kini menjuluki kes berkenaan sebagai ‘varian Wembley’.

Kebenaran pihak berkuasa kepada penonton untuk memasuki Stadium Wembley pada final EURO 2020 itu merupakan sebahagian daripada percubaan untuk menguji keselamatan sesuatu perhimpunan besar.

Semua 60,000 peminat yang hadir tanpa memakai pelitup muka dan tidak melakukan penjarakan sosial sudah menunjukkan keputusan ujian negatif Covid-19. Namun, ribuan yang lain menyerbu masuk ke stadium itu tanpa tiket, tidak pernah melalui ujian saringan Covid-19.

Kadar kebolehjangkitan yang diukur dengan julat RT di UK juga kini meningkat pada tahap 1.2 hingga 1.4 dengan kadar pertumbuhan semasa empat peratus hingga tujuh peratus sehari.

Ketua Pegawai Perubatan England, Prof Chris Whitty memberi amaran jumlah kemasukan ke hospital akibat Covid-19 berlipat kali ganda setiap tiga minggu dan boleh mencapai satu ‘angka menakutkan’, tatkala Britain bersiap untuk dibuka semula Isnin ini.

“Saya berpendapat kita tidak boleh meremehkan fakta bahawa England akan berdepan semula masalah peningkatan kes. Jumlah kemasukan ke hospital akibat Covid-19 sekarang rendah, tapi itu tidak bermakna akan kekal lima hingga lapan minggu lagi. Ia sebenarnya boleh menjadi sangat serius,” kata Whittey dalam wawancara dengan Science Museum.

Saintis paling kanan Britain itu juga memberi amaran bahawa UK dan seluruh dunia belum lagi keluar dari masalah Covid-19, sehinggalah virus itu benar-benar tidak lagi menjadi ancaman.

Amaran Whittey dibuat susulan laporan badan statistik UK mendedahkan seorang bagi setiap 95 rakyat Britain dijangkiti Covid-19 minggu lalu, satu peningkatan berbanding minggu lalu.

Statistik itu turut menyatakan, lebih setengah juta individu di Britain menerima amaran kuarantin kendiri yang dihantar menerusi aplikasi Perkhidmatan Kesihatan Kebangsaan (NHS).

Sebelum ini Perdana Menteri Britain mengumumkan semua peraturan yang dikuatkuasakan untuk mengawal penularan Covid-19 di England akan berakhir Isnin ini.

Bakal menjadikan UK sebagai negara ‘bebas peraturan Covid-19’, memakai pelitup muka dan melaksanakan penjarakan sosial hanya akan menjadi ‘keputusan peribadi’ rakyatnya tidak kira sama ada di lobi hospital, stesen bawah tanah atau di pusat hiburan yang penuh dengan pemuda tidak divaksin.

Langkah itu adalah perjudian terbesar pentadbiran Johnson yang berjuang untuk menyelesaikan penularan Covid-19 di negaranya. Britain kini mempunyai kadar jangkitan tertinggi di Eropah, setelah Cyprus, dan sejumlah 128,000 kematian. – Agensi


Pesawat bawa 22 penumpang dikhuatiri terhempas di Nepal

Sebuah pesawat yang membawa 22 penumpang dilaporkan hilang setelah terputus hubungan dengan menara kawalan di Nepal, hari ini.

Jurucakap Tara Air, Sudarshan Bartaula berkata pesawat twin otter itu berlepas dari bandar di barat Nepal, Pokhara kira-kira jam 9.55 pagi waktu tempatan (0410 GMT).

“Pesawat penerbangan tempatan itu berlepas dari Pokhara menuju Jomsom telah terputus hubungan,” katanya menjelaskan terdapat 19 penumpang dan tiga anak kapal di dalam pesawat itu.

Jurucakap Kementerian Dalam Negeri Phanindra Mani Pokharel berkata dua helikopter telah dikerahkan untuk operasi mencari dan menyelamat, dalam keadaan jarak penglihatan adalah rendah.

“Cuaca buruk berkemungkinan menghalang operasi mencari. Penglihatan sangat rendah sehingga tiada apa yang dapat dilihat,” kata Pokharel.

Jomsom ialah destinasi yang popular di Himalaya kira-kira 20 minit menaiki kapal terbang dari Pokhara, yang terletak di barat Kathmandu.

Industri penerbangan Nepal berkembang pesat dalam beberapa tahun kebelakangan, menerbangkan pelancong, pengembara dan pendaki serta barangan ke sudut terpencil di mana akses jalan raya adalah terhad.

Tetapi negara Himalaya yang miskin itu mempunyai rekod keselamatan udara yang lemah kerana latihan dan penyelenggaraan yang tidak mencukupi.

Kesatuan Eropah telah melarang semua syarikat penerbangan Nepal dari ruang udaranya atas isu keselamatan.

Negara ini juga mempunyai beberapa landasan paling terpencil dan rumit di dunia, diapit oleh puncak yang dilitupi salji dengan pendekatan yang menimbulkan cabaran untuk juruterbang yang berjaya.

Pada Mac 2018, sebuah pesawat AS-Bangla Airlines terhempas berhampiran lapangan terbang antarabangsa Kathmandu, mengorbankan 51 orang.

Pada tahun berikutnya tiga orang maut apabila sebuah pesawat tergelincir dari landasan dan melanggar dua helikopter semasa berlepas berhampiran Gunung Everest.

Kemalangan itu berlaku di lapangan terbang Lukla yang merupakan pintu masuk utama ke rantau Everest dan terkenal sebagai salah satu lapangan terbang yang paling sukar di dunia untuk pendaratan dan berlepas.

Juga pada 2019, Menteri Pelancongan Nepal Rabindra Adhikari adalah antara tujuh orang yang terbunuh apabila sebuah helikopter terhempas di timur negara itu. – AFP


Perbicaraan kes saman Dr Mahathir terhadap Zahid ditetapkan pada 11 Sept

Kes saman fitnah Tun Dr Mahathir Mohamad terhadap Timbalan Perdana Menteri, Datuk Seri Ahmad Zahid Hamidi akan dibicarakan pada 11 September nanti.

Bekas Perdana Menteri itu sebelum ini menyaman Presiden UMNO itu kerana mempersoalkan asal usulnya dengan memaparkan kad pengenalan beliau kepada umum dalam satu program politik pada 2017 lalu dan ditetapkan selama empat hari.

Dr Mahathir, 97, selaku plaintif memfailkan saman itu menerusi Tetuan Haidir & Co di Mahkamah Tinggi, pada 20 Julai tahun lalu dengan menamakan Zahid, 70, yang juga Presiden UMNO sebagai defendan.

Peguam bela Dr Mahathir, Mior Nor Haidir Suhaimi, berkata tarikh perbicaraan itu diputuskan Hakim Datuk Rozana Ali Yusoff, ketika pengurusan kes saman itu secara sidang video hari ini, yang turut disertai peguam Zahid, Mohd Shahril Madisa.

“Mahkamah menetapkan tarikh akhir bagi pengurusan kes menerusi aplikasi Zoom pada jam 9 pagi, 14 Julai ini, bagi mengemas kini perkembangan terkini kes ini jika ada.

“Kes ini juga ditetapkan untuk bicara penuh pada jam 9 pagi, 11 hingga 14 September di depan hakim sama. Dr Mahathir dan anaknya, Datuk Seri Mukhriz akan dipanggil sebagai saksi plaintif,” katanya dipetik laporan BH.

Sebelum ini, Dr Mahathir berkata, defendan mengeluarkan kenyataan palsu, berbaur fitnah dan berniat jahat dengan sengaja merujuk terus kepada plaintif ketika Mesyuarat UMNO Bahagian Kelana Jaya pada 30 Julai 2017.

Plaintif percaya dengan sesungguhnya bahawa individu dirujuk defendan dalam kenyataan fitnah itu sebagai ‘orang itu’, ‘dia’ dan ‘Mahathir anak lelaki Iskandar Kutty’ jelas merujuk kepadanya secara spesifik.

Zahid didakwa berniat jahat dengan mengeluarkan kenyataan fitnah mendedahkannya kepada rasa tidak puas hati dan dibenci masyarakat.

Susulan itu, kedudukan Dr Mahathir sebagai seorang negarawan dan tokoh politik yang berpengaruh di mata dunia dipandang serong.


Tindakan polis tahan saya untuk lindungi Najib: Khairuddin

Datuk Seri Khairuddin Abu Hassan hari ini memberitahu Mahkamah Tinggi Kuala Lumpur bahawa penahanannya oleh pihak polis mengikut Akta Kesalahan Keselamatan (Langkah-Langkah Khas) 2012 (SOSMA) bertujuan melindungi Datuk Seri Najib Razak yang didakwa menyalah guna kuasa berhubung skandal 1Malaysia Development Berhad (1MDB).

Khairuddin, 59, selaku plaintif ketika membacakan penyataan saksinya berkata penahanan oleh bekas Ketua Polis Negara Tan Sri Khalid Abu Bakar serta tujuh individu lain adalah semata-mata untuk menghalangnya pergi ke Paris, Switzerland, United Kingdom, Hong Kong dan Singapura bagi membantu pihak berkuasa di negara berkenaan bagi melengkapkan siasatan dan perbicaraan.

“Pendakwaan telah menggunakan peruntukan di bawah SOSMA terhadap saya antara lain menghalang kebebasan saya untuk bergerak ke luar negara bagi membantu siasatan pihak berkuasa di sana berhubung laporan polis (menyiasat mengenai isu 1MDB) yang telah saya serahkan dan bagi melindungi kleptokrasi serta salah guna kuasa bekas perdana menteri itu,” katanya pada hari kedua perbicaraan kes saman Khairuddin terhadap Khalid dan tujuh individu lagi berhubung penahanan dan pendakwaannya di bawah SOSMA.

Tujuh individu itu ialah ASP Wan Aeidil Wan Abdullah dan ASP C. Muniandy, kedua-duanya pegawai penyiasat di Unit Siasatan Jenayah Terkelas, Jabatan Siasatan Jenayah Bukit Aman, Timbalan Ketua Polis Ibu Pejabat Daerah Dang Wangi Supt Habibi Majinji, Timbalan Pendakwa Raya Datuk Masri Mohd Daud, Peguam Kanan Persekutuan Awang Armadajaya Awang Mahmud, bekas Peguam Negara Tan Sri Mohamed Apandi Ali dan Kerajaan Malaysia.

Memetik laporan Bernama, bekas Ketua UMNO Bahagian Batu Kawan itu berkata, laporan polis yang dibuat pada 12 Disember 2014 berasas dan terbukti apabila pihak berkuasa serata dunia telah menggerakkan agensi-agensinya untuk menyiasat dan menghalang daripada aset-aset negara Malaysia terus disedut keluar secara salah atau haram.

“Namun, apabila pihak-pihak berkuasa di Malaysia menjalankan siasatan, pihak-pihak ini telah disenyapkan oleh pentadbiran Datuk Seri Najib Razak dengan penukaran atau pemberhentian ketua-ketua yang terlibat, sebagai contoh Tan Sri Abdul Gani Patail (bekas Peguam Negara) yang mana tindakan itu telah membantutkan siasatan isu 1MDB.

“Selanjutnya, siasatan berhubung isu-isu 1MDB telah digantikan dengan orang-orang kepercayaan Datuk Seri Najib Razak atas pengaruh tidak wajarnya, sebagai contoh Tan Sri Mohamed Apandi Ali yang antara lain membebaskan nama Najib daripada sebarang pertuduhan berhubung 1MDB.

“Walhal, Datuk Seri Najib Razak kini telah disabitkan bersalah di mahkamah berhubung isu SRC International Sdn. Bhd, yang mana adalah berkaitan dengan isu 1MDB,” katanya.

Sementara itu, disoal Peguam Kanan Persekutuan Andi Razalijaya A. Dadi bahawa keseluruhan kes saman yang difailkan plaintif adalah menjurus dan berpunca daripada Najib, Khairuddin menjawab: “Tidak setuju”.

Beliau bersetuju dengan Andi Razalijaya bahawa pernyataan tuntutannya dan keterangan dalam penyataan saksinya menjurus kepada Najib, namun beliau tidak menjadikan bekas perdana menteri itu sebagai defendan dalam kes saman tersebut.

Khairuddin tidak bersetuju dengan cadangan Andi Razalijaya bahawa usahanya membawa laporan polis ke negara berkenaan (Paris, Switzerland, United Kingdom, Hong Kong dan Singapura) adalah untuk membuka kelemahan Malaysia kerana tidak mempercayai institusi Polis Diraja Malaysia dan mahu sabotaj perbankan dan kewangan negara.

Khairuddin yang memfailkan saman itu pada Mei 2018, mendakwa beliau telah ditahan pihak berkuasa pada 18 September 2015 mengikut Seksyen 124C Kanun Keseksaan dan pada 23 Sept tahun sama selepas dibebaskan, plaintif ditahan semula mengikut SOSMA dan telah berada dalam tahanan sebelum dituduh di Mahkamah Majistret di sini mengikut Seksyen 124L akta sama atas dakwaan cuba melakukan sabotaj pada perkhidmatan perbankan dan kewangan negara.

Secara keseluruhan, plaintif telah ditahan selama 60 hari di penjara Sungai Buloh dan pada 12 Mei 2017, mahkamah dimaklumkan pihak pendakwaan tidak akan meneruskan pendakwaan terhadap plaintif dan Khairuddin dilepas dan dibebaskan daripada pertuduhan tersebut.

Plaintif mendakwa tindakan semua defendan menahan dan mendakwanya di mahkamah dilakukan dengan niat jahat dan melanggar hak kebebasannya di bawah Perlembagaan Persekutuan selain mendakwa reputasi dan imejnya sebagai ahli politik telah terjejas.

Perbicaraan di hadapan Pesuruhjaya Kehakiman Quay Chew Soon bersambung esok.


Tiga keutamaan panduan APEC capai kestabilan ekonomi: PM

Perdana Menteri Tan Sri Muhyiddin Yassin menggariskan tiga keutamaan yang perlu menjadi panduan negara anggota Kerjasama Ekonomi Asia Pasifik (APEC) bagi mencapai kestabilan ekonomi ketika dunia masih berdepan penularan pandemik Covid-19.

Keutamaan pertama adalah negara anggota perlu memperkukuhkan kerjasama untuk akses kepada bekalan vaksin Covid-19 yang adil dan berpatutan, katanya pada Pemukiman Tidak Rasmi Pemimpin APEC secara maya petang tadi.

Bercakap pada sesi intervensi Perdana Menteri berkata APEC sudah melihat bahawa ada hubungan antara keberhasilan program vaksinasi atau peningkatan kadar inokulasi dan kemampuan untuk mempercepatkan proses pemulihan ekonomi.

“Dengan penyebaran varian baharu, vaksin Covid-19 menjadi penghubung nyawa bagi masyarakat kita dan dalam hal ini, kita mesti memastikan bahawa jurang vaksinasi global yang jelas bukanlah halangan dalam usaha kita mencapai imuniti kelompok.

“Kita mesti bertindak memastikan tiada ekonomi yang tertinggal di akhir garisan penamat Covid-19,” katanya pada sesi tertutup yang dipengerusikan Perdana Menteri New Zealand, Jacinda Ardern.

Perdana Menteri berkata, Malaysia menyokong inisiatif untuk meningkatkan kemampuan vaksin global, termasuk perundingan Pertubuhan Perdagangan Dunia (WTO) dalam mengabaikan beberapa peruntukan dalam Perjanjian Perdagangan WTO berkaitan Aspek Hak Harta Intelek (TRIPS).

Katanya ia adalah langkah luar biasa yang perlu diambil dalam keadaan tidak dijangka.

“Saya juga memahami bahawa perundingan memakan masa. Oleh itu, saya meminta kuasa ekonomi yang menghasilkan vaksin, mengelakkan berlakunya lambakan bekalan dan berkongsi vaksin dengan pihak yang memerlukan,” katanya.

Beliau berkata, keutamaan kedua adalah perlunya kerjasama bagi memudahkan proses pergerakan barangan keperluan dan tidak melaksanakan sebarang langkah mengehadkan perdagangan baharu sepanjang tempoh kritikal ini.

“Ketika kita berdepan penularan, peningkatan kes Covid-19 dan menguruskan sekatan pergerakan, sudah tentu aliran perdagangan global akan terganggu kecuali kita menangani isu ini secara kolektif.

“Saya percaya kenyataan bersama Menteri-Menteri Perdagangan baru-baru ini, menyuarakan komitmen untuk mendepani cabaran ini. APEC tidak boleh dilihat sebagai antitesis kepada pelaburan dan perdagangan terbuka.

“Antara usaha yang boleh dilakukan APEC ialah dengan berkongsi maklumat. Usaha kolektif ini amat membantu dalam meningkatkan rantaian bekalan, mengurangkan risiko, menangani isu berbangkit, mengelakkan harga yang terlalu tinggi dan kekurangan bekalan,” katanya.

Perdana Menteri berkata, keutamaan ketiga ialah APEC perlu mengambil peluang menjadi pihak dalam menghidupkan kembali industri pelancongan dan kesalinghubungan manusia yang terjejas teruk akibat Covid-19.

Justeru, beliau menggesa APEC supaya membincangkan usaha mewujudkan gelembung perjalanan dan aturan kuarantin serta mengiktiraf pensijilan vaksinasi tanpa mengetepikan keperluan global yang ditetapkan Pertubuhan Kesihatan Sedunia (WHO) dan Pertubuhan Penerbangan Awam Antarabangsa (ICAO).

Muhyiddin turut memuji Jepun dan Perdana Menterinya, Yoshihide Suga kerana menganjurkan acara sukan terbesar iaitu Kejohanan Olimpik 2020 yang akan berlangsung minggu depan.

Beliau berkata, penganjuran acara itu menjadi bukti bahawa pelancongan rentas sempadan mampu dilaksanakan dengan peraturan ketat dan terkawal.

“Apabila tiba waktu yang tepat, semua penyelesaian praktikal ini akan menjadi jawapan dalam memudahkan kesalinghubungan di wilayah ini,” katanya.

Dalam pada itu, beliau berharap dan optimis perbincangan pada sesi pemukiman ini akan menjadi asas bagi program perkongsian ilmu dan peningkatan upaya di APEC dengan beberapa hasil perbincangan boleh dimasukkan dalam pelaksanaan Visi Putrajaya 2040.


Iktiraf Taliban, Malaysia ambil pendirian berhati-hati

Malaysia tidak akan membuat keputusan tergesa-gesa sebelum membuat sebarang keputusan berhubung pengiktirafan kerajaan pimpinan Taliban di Afghanistan.

Menteri Luar, Datuk Saifuddin Abdullah satu kajian dan pendirian yang berhati-hati perlu diteliti terlebih dahulu memandangkan terdapat beberapa faktor yang perlu diambilkira sebelum Malaysia boleh menyatakan pendiriannya, ia termasuk tahap penerimaan rakyat Afghanistan terhadap penguasaan kerajaan Taliban dan pendirian yang ditetapkan secara bersama melalui Pertubuhan Kerjasama Islam (OIC).

Saifuddin juga berkata setakat ini belum ada negara yang mengiktiraf kerajaan Taliban, ia termasuk negara yang berjiran dengan Afghanistan itu.

“Selain itu, Malaysia juga percaya aspek keterangkuman amat penting bagi tujuan mencapai keamanan, namun kita dapati kerajaan sementara yang dibentuk Taliban masih tidak bersifat inklusif.

“Saya ingin jelaskan, sehingga kini masih tiada negara luar yang mengiktiraf kerajaan sementara Taliban, termasuk negara yang berjiran dengan Afghanistan.

“Seperti Malaysia, negara itu juga sedang meneliti perkembangan di sana (Afghanistan),” katanya di Dewan Rakyat hari ini.

Beliau menjawab soalan Ahli Parlimen Lumut Datuk Dr Mohd Hatta Md Ramli yang ingin tahu sama ada Malaysia akan mengiktiraf Afghanistan di bawah pemerintahan baharu Taliban.

Saifuddin berkata, sehingga kini hanya terdapat dua rakyat negara ini berada di Afghanistan yang sedang berkhidmat dengan organisasi kemanusiaan antarabangsa.

“Mereka sudah melaporkan diri kepada Suruhanjaya Tinggi Malaysia di New Delhi dan berada dalam keadaan selamat.

“Mereka juga membuat keputusan untuk kekal berada di sana bagi meneruskan tugas dan pada masa sama, terus mengambil segala langkah bagi memastikan keselamatan mereka,” katanya.


Tujuh aduan seleweng petrol bersubsidi di Johor sejak sempadan dibuka

Kementerian Perdagangan Dalam Negeri dan Hal Ehwal Pengguna (KPDNHEP) telah menerima tujuh aduan berhubung dakwaan penyelewengan petrol bersubsidi RON95 melibatkan kenderaan berpendaftaran asing sejak sempadan negara dibuka mulai 1 April.

Pengarah Penguat Kuasa KPDNHEP Azman Adam berkata semua kes berkenaan dilaporkan berlaku di Johor dan dua stesen minyak kini sedang disiasat, lapor Bernama.

“Kita sedang memuktamadkan siasatan tersebut,” katanya dalam sidang media di sini hari ini, ketika diminta mengulas mengenai gambar tular memaparkan kenderaan bernombor pendaftaran asing mengisi petrol menggunakan nozel kuning yang disyaki RON95.

Larangan penjualan petrol RON95 kepada kenderaan bernombor pendaftaran negara asing sudah dilaksanakan sejak 1 Ogos 2010 bagi memastikan subsidi petrol yang diberikan hanya untuk rakyat Malaysia.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi dalam satu kenyataan pada Sabtu lepas juga mengingatkan pengusaha stesen minyak yang menjual petrol bersubsidi kepada kenderaan bernombor pendaftaran asing boleh dikenakan tindakan tegas.

“Jika kuantiti petrol RON 95 digunakan pihak yang tidak berkelayakan, ia akan menjejaskan bekalan untuk rakyat kita sendiri,” kata Azman yang turut menyeru pengguna untuk menyalurkan aduan terus kepada KPDNHEP jika terserempak dengan insiden sedemikian.

Mengulas isu harga ayam yang tidak stabil di beberapa tempat, Azman berkata ia tidak sepatutnya berlaku kerana harga ayam adalah kekal pada RM8.90 sekilogram buat masa ini.

“Apabila ada penetapan harga, ia wajib dipatuhi. Bagi setiap penetapan harga yang dilaksanakan, kami telah berikan margin yang bersesuaian pada setiap keuntungan. Jadi, sepatutnya tidak ada isu mengatakan pemborong tidak cukup margin dan sebagainya,” katanya.

Perdana Menteri Datuk Seri Ismail Sabri Yaakob pada 31 Jan lepas mengumumkan kerajaan menetapkan harga maksimum runcit bagi ayam standard ialah pada RM8.90 sekilogram. Penetapan harga itu berkuat kuasa mulai 5 Februari lepas hingga 5 Jun 2022.


Cara untuk mengelak diri anda digodam: 5 petua keselamatan internet daripada OctaFX

Siapakah yang anda akan salahkan jika satu hari anda bangun tanpa pekerjaan dan tanpa wang dalam bank anda? Diri sendiri.  Hal ini sekiranya anda tidak mengikuti petua keselamatan internet. Broker global Octa FX menggariskan perkara utama yang boleh buat dan tidak boleh untuk berada dengan selamat dalam talian.

Berlakunya peningkatan kes penipu di internet pada setiap tahun dan skim penipuan mereka yang semakin canggih, agak sukar untuk mengelak daripada digodam atau ditipu. Walau bagaimanapun, broker global OctaFX mengetahui cara melindungi maklumat sensitif anda daripada dicuri. Syarikat sudi berkongsi beberapa petua keselamatan internet yang paling penting. Tetapi, mula-mula, ikuti satu cerita pendek.

Ini Amir. Dia adalah pengguna biasa kedai dalam talian.Beberapa ketika dahulu, Amir. mendaftar akaun dengan salah satu kedai tersebut. Semasa mendaftar, dia telah menggunakan alamat e-mel tempat kerjanya dengan kata laluan yang dia gunakan sewenang-wenangnya di mana-mana sahaja: Qwerty123. Dia membuat pembelian di laman web menggunakan kad banknya, dan kemudian menambah ke akaunnya.

Dua minggu kemudian, Amir memutuskan untuk membuat semakan aplikasi perbankannya untuk pembelian baharu dalam talian yang akan dilakukan di sebelah petang. Dia terperanjat kerana mendapati gajinya masih belum dimasukkan ke dalam akaunnya. Dia terperanjat setelah menyemak sejarah transaksi kad banknya. Ini kerana terdapat pembelian sebanyak $500 yang tidak pernah dibuat olehnya. Ada seseorang telah membeli telefon pintar di laman web yang pernah dia daftar pada dua minggu lalu. Tambahan pula, telefon pintar tersebut telah pun diambil dari salah satu cawangan kedai di bandar.

Akibat ini, Amir berasa amat kecewa. Tetapi ini baharu permulaan kepada semua nasib malangnya. Secara tiba-tiba rakan sekerjanya memberitahu, ‘Amir, awak menjual pangkalan data pelanggan kita di internet? Terdapat nama engkau di sana!’ Ini membuatkan Amir tergamam. Belum sempat Amir  berkata apa-apa, dia dapati bosnya berada di hadapannya yang telah bersedia untuk memaki hamunnya dengan jegilannya. ‘Awak dipecat!’ adalah ayat terakhir Amir dengar sebelum dia tidak sedarkan diri dan terus….tersedar.

‘Phew…Ia hanya mimpi,’ Amir berkata pada dirinya. ‘ Tetapi bagaimanakah ini boleh berlaku?’

Mari kita menganalisis kes Amir. Perkara pertama yang salah dilakukannya adalah mendaftar di mana-mana sahaja dengan menggunakan alamat e-mel tempat kerja. Sementara sesetengah daripada kita bekerja keras sehingga takat mencampurkan  kehidupan dan kerja , adalah tidak profesional serta berbahaya menggunakan e-mel tempat kerja untuk kegunaan peribadi.

Kesalahan kedua yang dilakukan oleh Amir adalah tentang kata laluan. Kata laluannya terlalu mudah digodam kerana ia merupakan antara kata laluan paling biasa digunakan di dunia. Amir perlu menjadi lebih kreatif dalam menetapkan kata laluan, atau menggunakan penjana kata laluan. Namun, kata laluan yang dipilihnya masih seperti ‘Amir123 yang masih tidak begitu kukuh. Kata laluan yang seperti B{6{2BP2vG’ adalah yang terbaik.

Selain itu kesalahan Amir yang lain adalah Amir menggunakan kata laluan yang sama untuk diguna pakai dimana-mana sahaja.Walaupun anda menggunakan kata laluan amat kompleks, seseorang munkin dapat melihatnya di nota di atas meja anda atau dalam halaman ‘saved password’ di komputer yang anda hanya guna sekali sahaja. Jika mereka menggunakannya, mereka mungkin menggodam semua akaun anda sekali gus.

Kesalahan keempat Amir pula adalah menambahkan kad bank ke akaun dia di kedai. Penggodam menggunakan ini untuk kelebihan mereka dengan mendapatkan telefon pintar baharu. Oleh kerana kad itu adalah kad bank utama  Amir menjadikan ia lebih buruk – ini bermakna Amir mempunyai kesemua wangnya dalam kad tersebut.

Kita boleh andaikan bahawa Amir melakukan kesalahan terakhir semasa melayari internet. Dia berkemungkinan menggunakan sambungan internet yang tidak selamat atau hanya memuat turun beberapa perisian hasad, menjadikan mudah menggodam akaunnya. Sebagai alternatif, memandangkan kata laluannya yang sangat biasa, ini boleh dilakukan oleh sesiapa sahaja yang mengetahui alamat e-melnya, malah pesaing syarikat tempat dia bekerja.

Maka berikut adalah lima petua keselamatan daripada OctaFX untuk setiap pengguna internet patut ketahui:
●        Jangan menggunakan alamat e-mel kerja anda untuk kegunaan peribadi. Sebaik-baiknya, gunakan berbilang alamat e-mel peribadi.
●        Selalu menggunakan kata laluan yang teguh. Banyak kata laluan yang teguh. Paling sesuai pastikan setiap akaun anda mempunyai kata laluan sendiri. Gunakan pengurus kata laluan seperti KeePass,untuk menyimpan kata laluan anda.
●        Jangan simpan kad bank dengan mana-mana kedai dalam talian. Apabila membeli sesuatu di internet, pastikan laman yang anda gunakan boleh dipercayai dan selamat.
●        Jangan gunakan Wi-Fi awam atau mana-mana rangkaian awam lain apabila log masuk ke akaun penting.
●        Jangan ikuti pautan yang mencurigakan dan jangan muat turun lampiran daripada e-mel yang mencurigakan yang anda belum pernah lihat.

Setelah mempelajari mengenai petua di atas, Amir ketahui bagaimana untuk melindungi dirinya daripada penipu dan penggodam di internet. Lebih lagi, dia membantu syarikatnya melaksanakan langkah-langkah penting keselamatan dan mendapat promosi.

Kekal selamat semasa melayari di internet dan jangan lupa kata laluan baharu anda! Di lain kali, kami akan meneroka dunia penipuan dan pancingan data dalam talian serta cara mengenal pastinya.

OctaFX merupakan broker global yang menyediakan perkhidmatan perdagangan dalam talian di seluruh dunia sejak 2011. Ia menawarkan semua yang diperlukan untuk seseorang mencapai matlamat pelaburan mereka, menyediakan keadaan terbaik yang telah sedia digunakan oleh pelanggan dari lebih 150 negara di seluruh dunia. Syarikat terbabit dalam jaringan komprehensif amal dan inisiatif kemanusiaan, termasuk penambahbaikan infrastruktur pendidikan, projek bantuan jangka pendek, menyokong komuniti tempatan dan perusahaan kecil sederhana. Seperkara lagi, OctaFX juga telah memenangi lebih daripada 45 anugerah sejak penubuhannya, termasuk anugerah ‘Broker Forex Terbaik Asia’ 2021 daripada Kajian Perbankan & Kewangan Global dan anugerah ‘Broker ECN Terbaik’ 2021 oleh Kewangan Dunia.


Kes jangkitan baharu Covid-19 kekal paras 3,000 lebih

Untuk dua hari berturut-turut, kes jangkitan baharu Covid-19 yang dilaporkan hari ini melebihi 3,000 kes.

Kementerian Kesihatan Malaysia (KKM) melaporkan 3,543 kes baru Covid-19. Kes kumulatif kini berjumlah 2,776,699.

Jumlah kemasukan hospital pesakit Covid-19 di seluruh negara bagi tujuh hari lepas telah menurun sebanyak 5.5 peratus berbanding tujuh hari sebelumnya.

Bagaimanapun, berbeza dengan trend nasional, kemasukan hospital pesakit Covid-19 di Sabah (+74.3 peratus) telah meningkat.

Kementerian Kesihatan hanya akan mengeluarkan pecahan kes baru mengikut negeri pada keesokan hari melalui portal CovidNOW.


Apandi sudah diambil keterangan, kata Bukit Aman

Tan Sri Mohamed Apandi Ali sudah selesai diambil keterangan berhubung siasatan 1Malaysia Development Berhad (1MDB) oleh pihak polis hari ini, kata Bukit Aman.

Peguam Negara itu disiasat berhubung salah guna kuasa kerana melindungi bekas Perdana Menteri Datuk Seri Najib Razak dalam penyelewengan dana 1MDB dan keterangan diambil oleh Unit Siasatan Jenayah Terkelas (USJT), Jabatan Siasatan Jenayah (JSJ).

Setiausaha Polis Diraja Malaysia (SUPM), Datuk Noorsiah Mohd. Saaduddin berkata, proses berkenaan dilakukan bermula pukul 2.30 petang hingga 3.45 petang tadi.

“PDRM sahkan USJT telah selesai mengambil rakaman percakapan Mohamed Apandi hari ini,” katanya dalam satu kenyataan ringkas.

Dalam satu satu makluman dikeluarkan Bukit Aman memberitahu secara ringkas sesi mengambil keterangan terhadap Apandi tidak dibuat di Bukit Aman.

Terdahulu, PDRM dalam satu kenyataan semalam memaklumkan Apandi akan dipanggil bagi siasatan di bawah Seksyen 217 Kanun Keseksaan.

Jumaat lalu, polis mengesahkan membuka kertas siasatan terhadapApandi susulan laporan polis dibuat terhadapnya.

Laporan dibuat Ahli Parlimen Klang, Charles Santiago dan Parti Pejuang di Selangor manakala Ketua Sosialis Pemuda DAP Kebangsaan (DAPSY) Dr. Kelvin Yii Lee Wuen di Kuala Lumpur.

Pada 22 Julai lalu, bekas Perdana Menteri, Tun Dr. Mahathir Mohamad menggesa Apandi disiasat susulan dakwaan bekas Peguam Negara itu bersekongkol dengan ahli perniagaan dalam buruan, Low Taek Jho atau Jho Low.

Dalam pada itu, Pengerusi Parti Pejuang itu berkata, laporan bahawa Apandi bertindak sebagai orang tengah untuk Jho Low amatlah mengejutkan.

Susulan itu beberapa wakil Pejuang dan pemimpin politik pembangkang telah membuat laporan polis bagi mendesak pihak berkuasa melakukan siasatan penglibatan Apandi.


Tahap jangkitan Covid kekal tinggi

Kadar kebolehjangkitan Covid-19 atau Ro/Rt di semua negeri dan Wilayah Persekutuan kekal melebihi nilai 1.00 iaitu tahap di mana menurut pakar kesihatan lebih ramai individu berpotensi untuk dijangkiti.

Untuk rekod, nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Sebagai contoh, jika nilai Rt adalah 1.5, ia bererti satu kes positif boleh menyebarkannya kepada seorang atau dua orang yang lain.

Menurut Ketua Pengarah Kesihatan Tan Sri Dr Noor Hisham Abdullah, kadar kebolehjangkitan Covid-19 pada jangkaan mengikut kes seharian semalam untuk seluruh negara adalah pada nilai Rt 1.24.

Berdasarkan statistik dikongsi beliau, Labuan masih mencatat kadar kebolehjangkitan yang tinggi iaitu 1.86, walaupun tahap itu turun sedikit daripada 1.99 semalam.

Bagi negeri dan Wilayah Persekutuan lain, Sarawak berada pada nilai Rt 1.52, diikuti Sabah (1.44); Perlis (1.39); Pulau Pinang (1.38); dan masing-masing 1.36 bagi Negeri Sembilan serta Terengganu.

Kelantan pula mencatat kadar kebolehjangkitan pada nilai 1.34; Pahang (1.31); Selangor (1.30); Johor (1.26); Kuala Lumpur (1.25); masing-masing 1.22 di Putrajaya serta Perak; dan Melaka (1.19).

Semalam, jumlah jangkitan baharu Covid-19 melonjak semula – kedua tertinggi sejak wabak itu melanda negara awal 2020 lalu, setelah merekodkan 27,831 pada Rabu lalu.

Menurut statistik laman sesawang Covidnow yang dikemas kini tengah malam tadi, dalam tempoh 24 jam semalam sebanyak 27,808 jangkitan baharu dilaporkan, meningkat 1,107 kes berbanding 26,701 yang dicatat pada Khamis.

Jumlah terbaharu itu menjadikan kumulatif positif sejak awal 2020 lalu hingga semalam sebanyak 3,166,023, kes dengan 2,900,682 pesakit telah sembuh, 32,276 kematian, dan 233,065 kes masih aktif.

Daripada jumlah kes aktif itu, seramai 219,696 pesakit menjalani kuarantin di rumah; 5,476 pesakit ditempatkan di PKRC; 7,658 dimasukkan ke hospital; dan 235 pesakit dirawat di unit rawatan rapi, dengan 132 daripadanya memerlukan alat bantuan pernafasan.


Pemimpin pembangkang juga ada kes mahkamah, Khairuddin ulas kes Najib

Bekas pemimpin PAS yang keluar parti, Datuk Mohd. Khairuddin Aman Razali membidas pembangkang yang dilihat bergembira selepas keputusan kes mahkamah mensabitkan hukuman penjara terhadap Datuk Seri Najib Razak.

Ahli Parlimen Kuala Nerus itu berkata tidak wajar menghina seseorang yang dijatuhi hukuman dan mengingatkan pemimpin pembangkang juga ada yang sedang berdepan kes di mahkamah ketika ini bersabit jenayah rasuah tanpa menamakan individu tersebut.

“Saya turut bersedih dengan ujian yang berlaku terhadap Najib dan yakin beliau mampu tabah, sabar serta meneruskan perjuangan.

“Namun, saya melihat ada kalangan pimpinan parti pembangkang yang mula berseronok dengan pelbagai kenyataan, tetapi, jangan lupa, beberapa pimpinan mereka juga sedang berhadapan dengan kes di mahkamah,” katanya dipetik laporan Utusan Malaysia.

Semalam, panel lima hakim yang diketuai Ketua Hakim Negara, Tun Tengku Maimun Tuan Mat sebulat suara mengekalkan sabitan salah yang dikenakan terhadap bekas Perdana Menteri, Najib dalam kes penyelewengan dana RM42 juta milik SRC International Sdn. Bhd.

Mahkamah turut mengekalkan hukuman penjara 12 tahun dan denda RM210 juta yang dikenakan terhadap Najib sebelum ini.

Untuk rekod, Pengerusi DAP, Lim Guan Eng juga ketika ini sedang berdepan pertuduhan melibatkan penyelewengan dalam projek terowong bawah tanah dan Presiden Parti MUDA, Syed Saddiq Syed Abdul Rahman juga sedang berdepan pertuduhan melibatkan penyelewengan dana bekas partinya, Bersatu.


96.8 peratus individu dewasa, 85.9 peratus remaja lengkap divaksinasi

Sebanyak 96.8 peratus atau 22,659,382 populasi dewasa Malaysia telah melengkapkan suntikan vaksin sejak Program Imunisasi Covid-19 Kebangsaan (PICK) dilancarkan mulai 24 Februari lalu hingga semalam, daripada 47.7 juta dos diberikan kepada golongan itu.

Seramai 23,006,300 atau 98.3 peratus lagi individu dewasa menerima satu dos daripada vaksin dua dos atau vaksin dos tunggal, dalam tempoh itu.

Sementara sejak 13 Oktober lalu hingga semalam, seramai 2,232,838 penerima yang layak, khususnya warga emas berusia 60 tahun ke atas dan petugas barisan hadapan telah menerima dos penggalak.

Sementara itu, sejak 8 September hingga semalam seramai 5,520,913 remaja berusia 12 hingga 17 tahun telah menerima suntikan vaksin Covid-19 masing-masing.

Daripada jumlah itu, 2,702,748 atau 85.9 peratus daripada remaja berkenaan melengkapkan suntikan masing-masing.

Manakala, 89.6 peratus atau 2,818,165 remaja lagi menerima sekurang-kurangnya satu dos. Sebanyak 10.4 peratus remaja lagi tiada vaksinasi, kata Kementerian Kesihatan Malaysia (KKM) hari ini.

Keseluruhannya lebih 53.2 juta dos vaksin telah diberikan sehingga semalam, dengan 77.7 peratus atau 25,362,130 individu telah melengkapkan suntikan vaksinasi masing-masing.

Seramai 25,824,465 atau 79.1 peratus lagi individu menerima sekurang-kurangnya satu dos, manakala 20.9 peratus lagi tiada vaksinasi.


PN anjur Gerai Prihatin Rakyat, bantu hadapi kenaikan harga barang

Pengerusi Majlis Pemulihan Negara (MPN), Tan Sri Muhyiddin Yassin mengumumkan penganjuran Gerai Prihatin Rakyat akan dijalankan bagi membantu rakyat menghadapi kenaikan harga barang yang semakin tinggi ketika ini.

Muhyiddin yang juga Pengerusi Perikatan Nasional (PN) berkata gerai tersebut akan dikendalikan Menteri Pertanian dan Industri Makanan, Datuk Seri Dr Ronald Kiandee yang akan menjual barangan keperluan harian pada harga murah di seluruh negara.

“Ahli Majlis Tertinggi PN dan Naib Presiden Bersatu, yang juga Menteri Pertanian dan Industri Makanan, Datuk Seri Dr Ronald Kiandee, dipertanggungjawabkan untuk mengetuai jawatankuasa di peringkat nasional bagi menganjurkan Gerai Prihatin Rakyat ini,” katanya dalam satu kenyataan.

Dalam pada itu bagi menangani isu kenaikan harga barang dan perkhidmatan secara lebih berkesan, Muhyiddin turut mencadangkan penubuhan sebuah Jawatankuasa Kabinet untuk menangani isu kenaikan harga barangan dan perkhidmatan yang akan meneliti langkah-langkah segera yang perlu diambil dalam meringankan beban rakyat pada waktu sukar ini.

“Saya mengikuti dengan dekat perkembangan semasa berkenaan isu kenaikan harga barang di Malaysia terutamanya barang makanan.

“Data terkini daripada Jabatan Perangkaan menunjukkan Indeks Harga Pengeluar (IHPR) bagi pengeluaran tempatan meningkat sebanyak 12.3 peratus pada September 2021, berbanding sembilan peratus yang dicatatkan pada bulan sebelumnya.

“Ini akan menyebabkan peningkatan inflasi untuk beberapa bulan akan datang yang tentunya akan membebankan pengguna,” katanya lagi.

Muhyiddin berkata, beliau memandang serius isu kenaikan harga barang yang pada hematnya akan menjejaskan proses pemulihan negara.

Katanya, ketika ini, rakyat baru mula dapat menarik nafas lega selepas sektor ekonomi dibuka semula, namun kini terbeban dengan masalah kenaikan harga barang.

“MPN sudah meneliti kesan ke atas keupayaan sektor ekonomi untuk bangkit pulih sebaik ekonomi negara dibuka semula terutamanya dari sudut ketidakupayaan penawaran (supply) untuk memenuhi permintaan (demand) yang boleh menyebabkan kenaikan harga barangan dan perkhidmatan,” katanya.

Dalam hal ini, beliau berkata, MPN turut memberi tumpuan pada isu kekurangan tenaga kerja, yang meruncing dalam pelbagai sektor dan masalah kecairan (liquidity) dihadapi Perusahaan Mikro, Kecil dan Sederhana (PMKS).

Katanya, MPN menubuhkan Jawatankuasa Tindakan Khas berkenaan isu tenaga kerja bagi mengenal pasti langkah penyelesaian segera yang boleh dipertimbang dan dilaksanakan oleh kerajaan.

“Jawatankuasa yang diterajui Kementerian Sumber Manusia dan dianggotai pelbagai agensi ini, akan membentangkan laporan dan cadangan penyelesaian kepada MPN dalam mesyuarat yang akan datang,” katanya.

Selain itu katanya, MPN turut menubuhkan Jawatankuasa Tindakan Khas berkenaan isu kekangan aliran tunai dan pembiayaan bagi PMKS untuk mencari penyelesaian segera isu kecairan yang dihadapi dalam tempoh pemulihan ini.

Katanya, langkah itu dijangka dapat membantu PMKS memulakan perniagaan atau operasi dengan segera, sekali gus meningkatkan keupayaan penawaran.

“Jawatankuasa ini yang diterajui oleh Kementerian Pembangunan Usahawan dan Koperasi juga akan membentangkan laporan dan cadangan penyelesaian kepada MPN,” katanya.

Beliau berharap menerusi semua jawatankuasa yang dibentuk, agensi penguat kuasa akan terus melipatgandakan usaha penguatkuasaan untuk memastikan pengeluar, pembekal dan peniaga tidak mengambil kesempatan menaikkan harga pada kadar yang tidak munasabah.

Katanya, tindakan undang-undang yang tegas akan diambil di bawah Akta Kawalan Bekalan 1961 dan Akta Kawalan Harga dan Anti Pencatutan 2011 terhadap mereka yang ingkar.


Hanya penggambaran filem dan drama dalam studio dibenarkan, kata FINAS

Perbadanan Kemajuan Filem Nasional Malaysia (FINAS) memaklumkan hanya aktiviti penggambaran filem, drama, dokumentari, animasi, produksi muzik dan seumpamanya bagi rakaman dalaman (studio), dibenarkan sepanjang tempoh Perintah Kawalan Pergerakan (PKP) di seluruh negara.

Dalam garis panduan yang dikemaskini, FINAS berkata aktiviti itu dibenarkan dengan jumlah kru yang minimum tanpa penonton, selain perlu membuat permohonan Sijil Perakuan Penggambaran Filem Khas (SPP Khas).

Selain itu, aktiviti tersebut juga tertakluk kepada pematuhan prosedur operasi standard (SOP) Industri Kreatif yang ditetapkan Majlis Keselamatan Negara (MKN).

Bagaimanapun, operasi pawagam tersenarai sebagai aktiviti yang tidak dibenarkan dalam tempoh pelaksanaan PKP.

“Aktiviti pawagam pandu masuk dibenarkan dengan syarat, perlu mematuhi SOP yang ditetapkan MKN serta semua garis panduan meliputi protokol pencegahan penyakit dan sekatan, saringan kesihatan, pembersihan dan nyah kuman premis, penjarakan fizikal dan tatacara keselamatan pekerja serta tindak balas kecemasan,” kata FINAS dalam kenyataan hari ini.

Perincian lanjut mengenai SOP dan garis panduan tersebut boleh didapati menerusi laman sesawang MKN di www.mkn.gov.my

Pada Isnin, Perdana Menteri Tan Sri Muhyiddin Yassin mengumumkan pelaksanaan PKP di seluruh negara sehingga 7 Jun sebagai langkah tegas dan ketat bagi mengekang penularan wabak Covid-19 berikutan trend kenaikan kes secara mendadak.


800,000 data pengundi dijual?

Sebuah laman sesawang mendakwa lebih 800,000 data pengundi dalam pangkalan data sistem MySPR Suruhanjaya Pilihan Raya (SPR) bagi Pilihan Raya Umum Ke-15 (PRU-15) dijual.

Berdasarkan laporan di laman web lowyat.net, difahamkan terdapat lebih 800,000 pengguna di pangkalan data itu termasuk gambar swafoto dan MyKad yang menggunkan sistem elektronik Kenali-Pelanggan-Anda (e-KYC).

Menerusi ciapan di Twitter oleh pengguna Acailjawe, penjual mendakwa pangkalan data itu juga termasuk banyak butiran lain seperti nama penuh, nombor ID, alamat e-mel, tarikh lahir, kata laluan dan alamat penuh, menurut laporan BH.

Selain itu, ia juga mengandungi lebih daripada 1.6 juta imej eKYC dengan jumlah saiz fail 67GB.

Ciapan itu turut memaklumkan, penjual meminta sekitar RM9,401 (AS$ 2,000) dan secara khusus meminta untuk dibayar sama ada dalam mata wang kripto Bitcoin atau Monero.

Penjual itu juga mendakwa bahawa mereka memiliki daftar pengundi penuh dengan butiran 22 juta pemilih walaupun penyenaraian itu tertumpu semata-mata pada data eKYC sistem dalam talian MySPR.

Laman web itu memaklumkan walaupun ciapan Acaiijiwe menjadi tular semalam, penyenaraian itu berlaku pada bulan April berdasarkan lawatan mereka sendiri ke pasaran pangkalan data.

Malah katanya, pangkalan data MySPR disenaraikan jauh lebih awal daripada pangkalan data milik Jabatan Pendaftaran Negara (JPN) yang sebenarnya dilakukan oleh penjual yang sama dan mencetuskan kekecohan besar pada Mei lalu.

Walaupun ia disenaraikan tujuh bulan lalu, bebenang MySPR secara amnya masih aktif kerana bebenang terakhir penjual berlaku semalam (kelmarin).

Katanya, tidak diketahui sama ada SPR mengetahui penyenaraian itu tetapi ia dilihat membimbangkan apabila penjual itu bukan sahaja masih terlepas walaupun episod JPN tetapi masih aktif mencari pembeli.

Sistem MySPR Daftar yang dilancarkan pada 2019 adalah sistem yang membolehkan orang ramai mendaftarkan diri sebagai pemilih dalam talian menerusi laman web itu.

Walaupun pelaksanaan pendaftaran pemilih automatik dimulakan pada awal tahun ini, MySPR Daftar masih menggunakan sistem itu termasuk jika ingin menukar alamat mengundi.

Warga Malaysia yang menetap di luar negara, anggota pasukan keselamatan yang layak dan agensi barisan hadapan berkaitan yang perlu bertugas pada piihan raya juga masih perlu menggunakan sistem itu untuk membuat permohonan undi pos.

Sebagai sebahagian daripada proses pendaftaran, pengguna perlu menyerahkan gambar MyKad mereka bersama swafoto yang memegang kad untuk pengesahan berasaskan e-KYC.

Ini juga terpakai kepada anggota Angkatan Tentera Malaysia (ATM) dan Polis Diraja Malaysia (PDRM) walaupun mereka perlu menunjukkan kad pengenalan tentera atau polis.

Sehingga kini SPR masih belum mengeluarkan sebarang kenyataan berkenaan perkara ini dan Pengerusi SPR, Tan Sri Abdul Ghani juga gagal dihubungi.


Pendakwaan kata hakim kes SRC Najib tiada konflik kepentingan

Pihak pendakwaan meminta Mahkamah Persekutuan menolak permohonan Datuk Seri Najib Razak untuk membatalkan keseluruhan perbicaraan di mana beliau didapati bersalah atas penyelewengan RM42 juta dana SRC International Sdn Bhd.

Dalam afidavit yang difailkan hari ini oleh timbalan pendakwa raya – pasukan pendakwaan SRC – Mohd Ashrof Adrin Kamarul berkata hakim Datuk Mohd Nazlan Mohd Ghazali – yang telah mendengar perbicaraan SRC dan mendapati Najib bersalah – tidak mempunyai sebarang konflik kepentingan.

Najib telah mendakwa bahawa peranan hakim sebelum ini dalam Maybank telah mengakibatkan konflik kepentingan dan perbicaraan SRC harus dibatalkan atau diarahkan untuk perbicaraan semula, menurut laporan MalayMail.

Tetapi pihak pendakwaan hari ini berkata dakwaan Najib mengenai percanggahan kepentingan oleh hakim adalah “tidak berasas”, sambil menegaskan bahawa Najib “tidak menunjukkan sebarang konflik kepentingan sebenar atau bayangkan di pihak Hakim Nazlan apabila beliau mendengar perbicaraan SRC”.

“Pemohon mengetahui kedudukan Hakim Nazlan di Maybank pada setiap masa semasa perbicaraan dan tidak membuat bantahan terhadapnya mengetuai perbicaraan SRC,” kata Ashrof dalam afidavitnya, merujuk kepada Najib sebagai pemohon.

Walaupun Nazlan telah mendengar perbicaraan SRC Najib di Mahkamah Tinggi dan mendapati Najib bersalah pada Julai 2020 dan sementara Najib pada Disember 2021 kalah dalam rayuannya serta memfailkan rayuan terakhirnya di Mahkamah Persekutuan pada bulan sama, ia hanya berlaku pada 7 Jun tahun ini.

Najib telah memfailkan permohonan ini untuk menambah bukti baharu yang dikatakan berkaitan dengan Nazlan dengan matlamat utama untuk membatalkan perbicaraan.

Mahkamah Persekutuan seawal 29 April memaklumkan kedua-dua peguam Najib dan pihak pendakwaan bahawa akan mendengar rayuan kes SRC itu selama 10 hari dari 15 Ogos hingga 19 Ogos, dan dari 22 Ogos hingga 26 Ogos.

Rayuan SRC Najib di Mahkamah Persekutuan akan menjadi rayuan terakhirnya terhadap sabitan dan hukuman denda RM210 juta dan penjara 12 tahun.

Walaupun Najib mendakwa baru-baru ini mengetahui jawatan Nazlan di Maybank sebelum Nazlan menjadi hakim, Ashrof menegaskan bahawa ini sebenarnya pengetahuan umum dan berhujah bahawa ia sebenarnya diketahui oleh Najib sejak permulaan perbicaraan pada 2019.


BN kalah PRU-15 sebab Zahid, kata Annuar Musa

Kekalahan Barisan Nasional (BN) pada Pilihan Raya Umum ke-15 (PRU-15) kelmarin kerana rakyat menolak Pengerusinya, Datuk Seri Ahmad Zahid Hamidi.

Bekas Setiausaha Agung UMNO, Tan Sri Annuar Musa berkata Zahid sepatutnya menyedari perkara itu dan bertindak mengundurkan diri bagi memberi nafas kepada UMNO untuk meneruskan perjuangan.

Menurutnya lagi, pimpinan dan ahli UMNO mengikuti setiap naratif yang dibuat oleh pucuk pimpinan namun ternyata gagal maka secara tradisinya pemimpin itu perlu meletakkan jawatannya.

Apabila gagal kena ada kebertanggungjawaban. Sudah tradisi dalam parti, kena ada akauntabiliti di pihak yang memimpin seperti mana yang dilakukan Datuk Seri Najib (Razak). Demi kebaikan parti bagi membolehkan kita maju ke depan, presiden hendaklah mengundurkan diri supaya kita boleh bernafas. Janganlah menggelupur dalam lumpur setelah kita tewas.

“Kalau kapten yang gagal teruskan…termasuk nak berunding dan sebagainya, menggunakan naratif yang telah gagal, kita akan terus gagal. Kita kemuka calon muka baharu, ‘poster boy’ (Datuk Seri Ismail Sabri Yaakob) tapi kenapa kita ditolak? Pada pandangan saya, rakyat memberi isyarat bahawasanya mereka menolak yang memimpin UMNO.

“Mereka menolak Zahid, mereka bukan menolak calon atau parti. Sebab itu gelombang Melayu tidak pergi kepada PH tapi kerana tidak mahu Zahid, mereka letakkan undi kepada PN,” katanya pada sidang media bersama beberapa ketua bahagian UMNO, hari ini.

Suasana panas dalam UMNO semakin kelihatan selepas Presiden UMNO itu mengadakan pertemuan dengan pimpinan PH termasuk Pengerusinya, Datuk Seri Anwar Ibrahim di ibu negara dipercayai bagi membincangkan hal pembentukan kerajaan Persekutuan.

Namun usaha Zahid itu ditentang beberapa pemimpin termasuk Hishamuddin dan beberapa pimpinan lain yang menolak kerjasama dengan parti gabungan DAP itu.

Dalam pada itu, Annuar yang juga bekas Ahli Parlimen Ketereh berkata Zahid perlu menerima hakikat dirinya merupakan liabiliti kepada parti.

“Kekalahan kita adalah kerana presiden dilihat menguasai parti bukan ‘poster boy’ (Ismail Sabri). Zahid kena terima hakikat beliau adalah satu liabiliti kepada UMNO. Ini pahit nak disebut tapi kalau kelangsungan UMNO ini nak diteruskan, Zahid hendaklah berundur dari saf ini.

“Rakyat menolak zahid sebagai pemimpin kerana UMNO dilihat tidak ada ‘will power’ untuk menolak pemimpin-pemimpin yang tercemar. Tapi kerana kawan kita tak tergamak dan kita bayar mahal untuk itu. Rakyat menolak kerana UMNO dilihat mempertahankan pemimpin yang tidak ada integriti.

“Kita cuba pertahankan pemimpin kita sampai saat akhir, rakyat dah buat keputusan. Kalau kita dilihat masih tak ada ‘will power’ nak bersihkan UMNO, kita akan terjun ke gaung yang lebih dalam yang mungkin tak boleh keluar seperti mana kita lihat sekarang,” katanya.


E-rokok tidak buang ketagihan

Kebanyakkan  kita hidup dalam persekitaran yang dipenuhi dengan perokok. Sama ada saudara terdekat, rakan sebaya, majikan, rakan sekerja mahupun orang asing yang tidak dikenali.

Biarpun risiko penggunaan tembakau ke atas kesihatan sudah diketahui umum, usaha mempromosikan hidup bebas rokok masih tidak begitu berkesan.

Kajian pernah menunjukkan 90 peratus tabiat merokok oleh perokok dewasa bermula sejak muda lagi. Hampir setiap hari, dianggarkan sekurang-kurangnya 4,400 kanak-kanak menjadi perokok tegar apabila mereka dewasa.

Jadi pelbagai cara atau kaedah dicipta untuk membantu perokok tegar termasuk rokok elektronik (e-rokok) atau lebih dikenali sebagai vape atau e-Cigarette. Pada awal kemunculan e-rokok, ramai beranggapan kaedah ini membantu mengikis tabiat merokok.

Sejak akhir-akhir ini, e-rokok yang menggunakan cecair bagi menghasilkan wap dijual secara berleluasa dan mendapat sambutan hangat dalam kalangan perokok.

Pelbagai spekulasi timbul apabila rokok versi digital ini semakin mendapat sambutan. Jika dahulu perokok seolah-olah berbangga ketika menghisap sebatang rokok, kini ramai yang merasakan mereka berada di kelas tersendiri apabila menghisap e-rokok.

Tahukah anda, e-rokok juga mengandungi cecair nikotin yang membawa padah kepada pengguna kerana bahan itu meningkatkan ketagihan merokok.

Dalam pada itu, sebuah laporan yang dibentangkan pada Kongres Tahunan Persatuan Pernafasan Eropah (ERS) di Vienna menunjukkan e-rokok juga mampu merosakkan paru-paru mereka yang menggunakannya.

Alat itu didapati mengakibatkan kekurangan oksigen yang diserap oleh darah hingga mengakibatkan peningkatan segera dalam rintangan udara paru-paru. Secara purata, kesan itu akan berlarutan selama 10 minit.

Sehingga kini, e-rokok yang mengandungi nikotin tidak diluluskan itu masih belum disahkan lebih selamat berbanding rokok sebenar walaupun ia didakwa kurang berbahaya. Kebanyakan alat itu diimport dari China dan dipercayai tidak menjalani pemeriksaan keselamatan sebelum dijual.

Menurut Pakar Perubatan dan Pernafasan, Dr. Daniel Lee Keat Chye, kebanyakan pengguna menganggap e-rokok selamat dan merupakan alternatif bagi mereka yang ingin mengurangkan ketagihan merokok.

“Sebenarnya belum ada kajian e-rokok yang ada di pasaran ini selamat atau tidak. Wujudnya salah faham apabila mereka menganggap asap e-rokok terhasil daripada cecair biasa dan tidak mengandungi nikotin.

“Hakikatnya, kesihatan anda tetap terjejas dan berisiko sekiranya anda masih menghisap e-rokok yang mengandungi nikotin.

Lebih membimbangkan, sukatan nikotin yang terdapat di dalam e-rokok tidak diketahui,” ujarnya.

Tambah Dr. Daniel, nikotin meningkatkan kadar denyutan nadi dan pengaliran hormon ‘adrenalin’ serta melembapkan sistem urat saraf.

“Nikotin boleh bertindak terus ke atas otak dengan memberi kesan rangsangan. Rangsangan ini diperkukuhkan pula oleh pelbagai faktor pendorong yang boleh bersifat positif dan negatif,” ujarnya.

Contohnya, perokok akan merokok dengan lebih kerap apabila berada di tempat-tempat hiburan di mana keseronokan berada di situ bertindak sebagai faktor pendorong positif. Perokok juga akan merokok dengan lebih kerap apabila berasa bosan atau mengalami perasaan tertekan – faktor pendorong yang negatif.

Selain penggantungan psikologi dan fizikal akibat nikotin, perokok juga terperangkap dengan kongkongan tabiat yang cukup payah untuk dilepaskan.

Selain itu, nikotin juga mengakibatkan denyutan nadi yang luar biasa, penyempitan saluran nadi, peningkatan tekanan darah, serangan jantung, angin ahmar dan ulser perut dan usus.

“Secara keseluruhannya, anda akan mengalami kesan kesihatan sama seperti rokok biasa. Bezanya, e-rokok tidak mengandungi bahan-bahan kimia lain seperti tar, karbon monoksida dan irritants sehingga menyebabkan kanser paru-paru.

“Pun begitu, pengguna e-rokok harus ingat mereka berisiko terdedah dengan penyakit lain yang disebabkan oleh nikotin,” ujarnya.

Selain risiko kesihatan, Dr. Daniel memberitahu, trend e-rokok akan membawa satu budaya negatif kerana orang ramai beranggapan mereka masih boleh merokok dengan kaedah selamat.

Golongan remaja pula akan menganggap e-rokok satu gaya baru dan mereka akan meniru tanpa mengetahui risiko yang sebenar.

Dr. Daniel memberitahu, cara terbaik untuk mengurangkan ketagihan merokok adalah berhenti merokok melalui putaran tingkah laku merokok.

Ketagihan masih berlaku walaupun orang ramai menggantikan rokok biasa dengan e-rokok kerana nikotin boleh menyebabkan mereka ketagihan.

Dengan menggunakan teknik yang betul, kita boleh membantu perokok berhenti. Untuk memberikan motivasi kepada mereka, penekanan haruslah diberikan kepada perbincangan tentang faedah-faedah yang bakal dinikmati apabila berhenti merokok.

Fakta tentang risiko penyakit dibincangkan juga secara terperinci terutamanya kepada perokok yang sudah pun mengalami kesan – kesan penyakit berkaitan merokok

“Perokok boleh memilih untuk berhenti merokok dengan menggunakan kekuatan azam semata-mata atau dengan bantuan rawatan gantian nikotin (RGN),” ujarnya.

RGN dapat membantu perokok mengharungi proses berhenti merokok. Produk yang terdapat di pasaran antaranya gam nikotin, penampal nikotin dan alat penyedut (inhaler) nikotin .

Produk RGN berfungsi dengan menghasilkan jumlah nikotin secara terkawal untuk membantu mengatasi ketagihan dan gejala tarikan nikotin.


164 pertuduhan ke atas Ketua UMNO Bayan Baru disebut semula

Mahkamah Sesyen Butterworth hari ini menetapkan 3 November depan sebagai tarikh sebutan semula 164 pertuduhan kes pengubahan wang haram berjumlah RM20.22 juta membabitkan Ketua UMNO Bahagian Bayan Baru, Datuk Mansor Musa.

Hakim Ahmad Azhari Abdul Hamid menetapkan tarikh berkenaan bagi pengurusan kes selepas menerima permohonan daripada pihak pendakwaan untuk kesemua pertuduhan itu dibicarakan secara bersama.

Sebutan kes hari ini dibuat secara bersama apabila Mahkamah Sesyen Kuala Lumpur sebelum ini membenarkan permohonan pihak pendakwaan untuk memindahkan kes itu ke Butterworth dengan alasan ia membabitkan dokumen dan saksi sama.

Mahkamah membenarkan permohonan peguam Datuk Hasnal Rezua Merican agar jaminan yang ditetapkan Mahkamah Sesyen Kuala Lumpur dibatalkan dan mengguna pakai jaminan RM500,000 dengan seorang penjamin yang dikenakan oleh Mahkamah Sesyen Butterworth, sebelum ini. Pihak pendakwaan tidak membantah dengan permohonan itu.

Pada 12 Julai lepas, Mansor, 58, yang juga Pengerusi Koperasi Tunas Muda Sungai Ara Berhad mengaku tidak bersalah di Mahkamah Sesyen Butterworth atas 106 pertuduhan pengubahan wang haram bernilai lebih RM11 juta.

Sementara pada 15 Julai 2021 di Mahkamah Sesyen Kuala Lumpur pada 15 Julai 20, tertuduh minta dibicarakan atas 58 pertuduhan pengubahan wang haram berjumlah RM9.22 juta.

Tertuduh didakwa melibatkan diri dalam pengubahan wang haram iaitu menerima wang dalam bentuk tunai, aset dan saham melalui syarikat yang berbeza, pada sekitar 2008 sehingga Ogos tahun lepas.

Semua pertuduhan terhadap Mansor dibuat mengikut Seksyen 4 (1) (a) Akta Pencegahan Pengubahan Wang Haram dan Pencegahan Pembiayaan Keganasan 2001 (AMLATFA 2001) dan Seksyen 4 (1) (b) Akta sama.

Kesalahan mengikut Seksyen 4 (1) (a) AMLATFA 2001 boleh dihukum denda maksimum RM5 juta atau penjara tidak melebihi lima tahun, atau kedua-duanya manakala Seksyen 4 (1) (b) Akta yang sama membawa hukuman penjara maksimum 15 tahun dan denda hingga lima kali hasil daripada kegiatan haram itu atau RM5 juta yang mana lebih tinggi, jika sabit kesalahan.

Pendakwaan diketuai Pengarah Kanan Bahagian Perundangan dan Pendakwaan Suruhanjaya Pencegahan Rasuah Malaysia (SPRM) Datuk Faridz Gohim Abdullah bersama Muhammad Asraf Mohamed Tahir dan Law Chin Ho.


Bekas ADUN DAP diarah bela diri berhubung kes rogol amah

Bekas Ahli Dewan Undangan Negeri (ADUN) DAP Tronoh, Paul Yong Choo Kiong diperintah Mahkamah Tinggi Ipoh supaya membela diri atas tuduhan merogol pembantu rumah warga Indonesia.

Hakim Datuk Abdul Wahab Mohamed berkata pihak pendakwaan berjaya membuktikan wujud kes prima facie terhadap bekas Exco kerajaan negeri bagi pertuduhan itu.

Choo Kiong, 51, mengaku tidak bersalah pada 23 Ogos 2019, atas pertuduhan merogol pembantu rumah warga Indonesia berusia 25 tahun di rumahnya di Taman Meru Desa pada 7 Julai 2019, antara 8.15 malam dan 9.15 malam.

Beliau ketika itu adalah Pengerusi Jawatankuasa Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak.

Tertuduh dibicarakan mengikut Seksyen 376 (1) Kanun Keseksaan yang membawa hukuman penjara sehingga 20 tahun, dan kemungkinan sebatan jika sabit kesalahan.

Pihak pendakwaan telah memanggil 23 saksi termasuk dua saksi yang dilindungi, untuk memberi keterangan ketika perbicaraan kes yang bermula pada 5 April lalu.

Peguam Datuk Rajpal Singh dan Salim Bashir mewakili Choo Kiong manakala pendakwaan kes oleh Timbalan Pendakwa Raya Azlina Rashdi, Liyana Zawani Mohd Radzi dan Mohd Fitri Sadarudin.


Jangkitan baharu semalam turun lagi kepada 423 kes, 6 kematian

Jumlah jangkitan Covid-19 dalam tempoh 24 jam semalam (Selasa 27 Disember 2022) turun lagi ke paras terendah apabila mencatat 423 480 kes baharu, termasuk tujuh kes import, berbanding 480 kes pada Isnin, menurut data Kementerian Kesihatan (KKM) hari ini.

Menurut data KKMNOW yang dikemas kini tengah malam tadi, jumlah terbaharu itu menjadikan kumulatif positif sejak 25 Januari 2020 sebanyak 5,024,422 dengan 4,974,180 pesakit telah sembuh, termasuk 834 yang pulih semalam.

Rekod laman sesawang GitHub KKM, pula menunjukkan dalam tempoh semalam sebanyak 287 kes melibatkan individu yang telah menerima vaksin dos penggalak; diikuti 79 kes individu lengkap divaksinasi; enam kes (individu belum lengkap divaksinasi); dan 51 kes (individu tidak divaksinasi).

Sementara itu, sebanyak 13,401 kes masih aktif, turun lagi berbanding 13,818 yang dilaporkan pada Isnin, manakala 12,672 pesakit masih menjalani kuarantin di rumah (12,888 pada Isnin). Tiada pesakit yang ditempatkan di PKRC.

Menurut KKM, seramai 686 pesakit menerima rawatan di hospital, turun berbanding 885 yang direkodkan pada Isnin.

Seramai 43 pesakit dimasukkan ke unit rawatan rapi (45 pada Isnin), dengan 19 daripadanya memerlukan alat bantuan pernafasan (20 pada Isnin).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, enam pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian sejak 17 Mac 2020 meningkat kepada 36,841 mangsa, termasuk 7,850 kes BID.

Daripada jumlah kematian semalam, dua kes direkodkan di Perak dan masing-masing satu di Johor; Perlis; Pulau Pinang (BID); dan Sarawak.


Tambang kapal terbang mahal tiada penyelesaian, mana janji PRU dulu?

Jika kita imbas kembali, Pakatan Harapan pernah menjanjikan menyelesaikan isu tiket kapal  terbang mahal khususnya ke Sabah dan Sarawak ketika musim perayaan.

Manifesto Pilihanraya Umum (PRU) lalu mungkin sekadar omongan kosong. Ini kerana isu ini menjadi topik yang dibualkan oleh hampir kesemua golongan perantau sekali lagi pada tahun ini.

Masing-masing akan pening kepala terutama mereka yang telah berkeluarga dan mempunyai anak yang ramai.

Ini bermakna, rakyat Sabah dan Sarawak yang berada di merata negeri di Semenanjung, sama ada yang mencari rezeki atau bergelar pelajar perlu menggunakan perkhidmatan pengangkutan udara untuk pulang ke kampung masing-masing.

Menggunakan perkhidmatan kapal terbang sangat berbeza dengan pengangkutan darat seperti bas, kereta api mahupun teksi.

Selain kosnya yang mahal, jumlah tiket kapal terbang yang disediakan juga sangat terhad dan terbatas.

Atas sebab itu, setiap perjalanan yang menggunakan perkhidmatan udara perlu dirancang agar tiada yang kempunan untuk balik kampung.

Seperti mana yang dilaporkan akhbar ini, tambang penerbangan ke Sabah dan Sarawak telah meningkat lebih 400 peratus menjelang perayaan Hari Raya Aidilfitri pada April ini.

Tahun lalu, ketika Datuk Seri Ismail Sabri Yaakob bergelar Perdana Menteri, beliau ada mengingatkan semua pengendali syarikat penerbangan domestik agar tidak mengambil kesempatan menaikkan tambang penerbangan antara Semenanjung ke Sabah dan Sarawak pada musim perayaan Hari Raya Aidilfitri.

Dan untuk tahun ini, besarlah harapan seluruh perantau agar Perdana Menteri ke-10, Datuk Seri Anwar Ibrahim mengambil pendekatan lebih berkesan untuk menyelesaikan masalah ini, setidak-tidaknya untuk memastikan harga tiket tidak terlalu mahal.

Penyelesaiannya sangat jelas, iaitu memberi lebih banyak ruang kepada rakyat yang ketika ini terjejas akibat kos sara hidup yang tinggi untuk menikmati tiket penerbangan pada harga mampu milik.

Harus diingat bahawa rakyat Sabah dan Sarawak yang berada di Semenanjung bukanlah golongan yang serba mampu atau kategori T20, tetapi mereka adalah pencari rezeki di negeri orang.

Lagipun, tiket kapal terbang yang ingin dibeli itu adalah bagi tujuan pulang ke kampung halaman dan bukannya untuk pergi melancong.


Perbicaraan diteruskan walaupun Guan Eng masuk IJN terima rawatan

Lim Guan Eng dimasukkan Institut Jantung Negara (IJN) sejak Ahad, bagaimanapun kes perbicaraannya berhubung kes rasuah terowong dasar laut Pulau Pinang tetap diteruskan hari ini.

Bekas Ketua Menteri Pulau Pinang itu memberi sijil sakit berhubung kemasukkan ke IJN, ia diserah peguamnya Gobind Singh Deo kepada Mahkamah Sesyen pagi ini.

“Beliau menjalani prosedur perubatan dan pihak hospital telah memberikan sijil sakit kepadanya bermula Ahad hingga esok. Beliau akan kembali ke mahkamah pada Khamis.

“Kami memohon perbicaraan dijalankan tanpa kehadirannya memandangkan pihak pendakwaan memanggil saksi rasmi hari ini dan esok,” katanya lapor FMT.

Gobind juga berkata mahkamah boleh memohon Seksyen 264 Kanun Prosedur Jenayah (CPC) di mana kehadiran tertuduh boleh diketepikan.

Timbalan Pendakwa Raya Wan Shaharuddin Wan Ladin berkata mereka bersimpati dengan keadaan Guan Eng dan berharap beliau cepat sembuh.

“Bagaimanapun, kami mahu menyatakan kekesalan kepada mahkamah ini kerana tertuduh (Guan Eng) memilih untuk dimasukkan ke hospital apabila mengetahui perbicaraannya telah ditetapkan minggu ini.

“Saya harap perkara sebegini tidak berulang lagi,” katanya.

Gobind menjawab dengan memohon maaf kepada mahkamah dan menegaskan bahawa pihak pembelaan mahu meneruskan kes itu.

Hakim perbicaraan Azura Alwi kemudian berkata beliau akan merujuk Seksyen 264 CPC untuk perbicaraan hari ini dan esok.

Guan Eng, didakwa sebagai menggunakan kedudukannya sebagai Ketua Menteri Pulau Pinang menerima suapan wang berjumlah RM3.3 juta dengan membantu syarikat milik Datuk Zarul Ahmad Mohd Zulkifli dilantik bagi melaksanakan Projek Pembinaan Jalan-Jalan Utama dan Terowong di Pulau Pinang bernilai RM6,341,383,702.

Beliau dituduh meminta suapan 10% daripada keuntungan yang akan diperoleh daripada Zarul sebagai upah bagi membantu syarikat milik ahli perniagaan itu dilantik untuk projek sama dan perbuatan itu didakwa dilakukan berhampiran Hotel The Gardens, Lingkaran Syed Putra, Mid Valley City antara 12.30 tengah malam dan 2 pagi pada Mac 2011.

Ahli Parlimen Bagan itu juga berdepan dua pertuduhan menyebabkan dua lot tanah milik Kerajaan Pulau Pinang bernilai RM208.8 juta dilupuskan kepada syarikat pemaju berkaitan projek terowong dasar laut di negeri tersebut yang didakwa dilakukan di Pejabat Tanah dan Galian Negeri Pulau Pinang, Komtar pada 17 Feb 2015 dan 22 Mac 2017.


Ringgit ditutup rendah berbanding dolar AS pada Isnin apabila dolar AS terus mengukuh di tengah-tengah data ekonomi Amerika Syarikat yang positif, kata seorang penganalisis.

Pada 6 petang, mata wang tempatan itu susut kepada 4.6535/6575 berbanding dolar AS 4.6445/6485 ketika ditutup pada Jumaat, lapor Bernama.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata laporan pasca gaji bukan ladang pada Jumaat lepas menunjukkan bahawa permintaan terhadap dolar AS terus menjadi mata wang yang diminati berikutan Rizab

Persekutuan AS dilihat akan mengekalkan pendirian dasar monetari yang ketat dalam mesyuarat September akan datang.

Selain itu, beliau berkata Bank Negara Malaysia berkemungkinan mengekalkan kadar dasar semalaman (OPR) pada 3.0 peratus minggu ini apabila ahli Jawatankuasa Dasar Monetari (MPC) bermesyuarat pada Khamis ini (7 Sept).

“Kemungkinan kenaikan 25 mata asas lagi oleh Fed AS disifatkan sebagai positif kepada dolar. Ini seterusnya akan menjadikan ringgit kekal lemah dalam tempoh terdekat,” katanya kepada Bernama.

Pada penutup dagangan, ringgit diniagakan tinggi berbanding kumpulan mata wang utama.

Ia meningkat berbanding euro kepada 5.0230/0273 daripada 5.0388/0432 ketika ditutup pada Jumaat, naik berbanding pound Britain kepada 5.8774/8824 daripada 5.8878/8929 dan menokok berbanding yen Jepun kepada 3.1786/1818 daripada 3.1939/1968.

Pada masa yang sama, ringgit juga diniagakan bercampur-campur berbanding mata wang Asean yang lain.

Ia naik berbanding dolar Singapura kepada 3.4361/4393 daripada 3.4386/4418 ketika ditutup pada Jumaat dan meningkat berbanding baht Thailand kepada 13.2089/2259 daripada 13.2677/2852.

Bagaimanapun, mata wang tempatan itu rendah berbanding rupiah Indonesia kepada 305.2/305.7 daripada 304.6/305.1 dan tidak berubah berbanding peso Filipina pada 8.21/8.23 daripada 8.21/8.22.


Ahli DAP setuju pindaan antilompat parti dalam perlembagaan

DAP hari ini (25 September 2022) hampir sebulat suara bersetuju untuk membuat pindaan kepada undang-undang antilompat parti mereka seiring dengan perubahan yang dibuat kepada Perlembagaan Persekutuan hari ini.

Setiausaha Agung DAP Anthony Loke berkata hanya dua ahli tidak bersetuju dengan usul untuk membuat pindaan dan oleh itu undang-undang baharu akan diwartakan tidak lama lagi.

Dalam sesi pengundian yang berlangsung pada Kongres Khas DAP 2022 di Shah Alam, seramai 632 perwakilan menyokong pindaan itu, manakala dua lagi tidak menyokong.

“Perubahan kepada Perlembagaan Persekutuan telah diwartakan… jadi kita juga hari ini telah meluluskan pindaan itu dan kita harap Pendaftar Pertubuhan (RoS) akan menyegerakan perkara ini dan kita boleh menguatkuasakannya sebelum Pilihan Raya Umum Ke-15 (PRU-15).

“Ini penting untuk menutup beberapa kelemahan dalam Perlembagaan Persekutuan kerana ia tidak meliputi Ahli Parlimen yang dipecat daripada parti. Pada masa itu ia bermakna mereka tidak menentang parti dan akan kekal sebagai ahli parti walaupun jelas beliau telah melanggar undang-undang parti.

“Jadi sekarang jika kita telah menyatakan dengan jelas bahawa mana-mana Ahli Parlimen yang melanggar undang-undang parti melanggar perlembagaan parti dia boleh disingkirkan daripada parti,” katanya pada sidang media selepas kongres itu.

Ketika sesi perbahasan antara perwakilan dalam sesi tertutup kongres berkenaan, Loke menegaskan kepada akar umbi DAP bahawa pindaan itu amat mustahak untuk menutup kelompangan dalam Perlembagaan Persekutuan yang tidak meliputi Ahli Parlimen yang dipecat dari parti.

Katanya, penjelasan kepada akar umbi turut dibuat mengenai keadaan bagaimanakah yang membuatkan seseorang wakil rakyat DAP hilang keahliannya, sewaktu sesi perbahasan kongres berkenaan.


Anak Najib akui kenal Leissner, nafi diambil bekerja dengan Goldman Sachs

Anak bekas Perdana Menteri, Datuk Seri Najib Razak mengakui mengenali bekas Pengerusi Goldman Sachs South Asia, Tim Leissner tetapi menafikan diambil bekerja dengan Goldman Sachs, sebaliknya beliau ditawarkan sebagai pelatih di firma ekuiti swasta global, TPG.

Nooryana Najwa berkata Leissner memberitahu tawaran pekerjaan kepadanya mungkin menjadi konflik kepentingan memandangkan Goldman Sachs ada menjalankan perniagaan dengan kerajaan Malaysia, ia secara tidak langsung menunjukkan mengenali individu tersebut.

“Saya berminat dalam dasar luar dan kerajaan (saya pemegangang Ijazah Sarjana Muda Sains dalam Politik Antarabangsa dan Dasar Luar dari Georgetown University Washington DC), jadi saya mahu mencari pekerjaan yang menggabungkan kewangan dan dasar kerajaan.

“Ya, saya ada bertanya sama ada Goldman Sachs menawarkan pekerjaan seperti itu, dan saya sedia untuk ditemuduga untuk jawatan berkenaan.

“Dan ya, saya dimaklumkan Goldman Sachs ada menjalankan perniagaan dengan kerajaan Malaysia, jadi ia mungkin menjadi konflik kepentingan,” katanya menerusi hantaran di Facebook, malam tadi.

Susulan itu, katanya, Leissner membantunya mendapatkan tawaran sebagai pelatih di firma ekuiti swasta global, TPG dan jawatan yang diberikan adalah paling bawah sekali.

“Saya menghadiri temu duga untuk jawatan pelatih penganalisis di pejabat TPG London. Ya, sebagai pelatih. Bermakna saya berada di kedudukan paling bawah.

“Selain bidang tugas asas, saya juga bertanggungjawab pada tugas sampingan. Sayalah gadis PowerPoint, gadis fotokopi, gadis kopi dan gadis penghantar, selain beberapa tugas lain,” katanya lagi.

Nooryana Najwa memaklumkan dia berkhidmat sebagai pelatih selama 11 bulan, sebelum dinaikkan pangkat sebagai penganalisis sepenuh masa dan dipindahkan ke TPG Hong Kong dan bekerja selama 18 bulan.

“Saya kemudian meninggalkan TPG pada Jun 2015 untuk memberi fokus pada perniagaan dan permohonan menyambung pengajian,” katanya.

Media semalam melaporkan, Leissner ketika memberi keterangan di mahkamah memberitahu, satu pertemuan antara Najib dan bekas Ketua Pegawai Eksekutif Goldman Sachs, Lloyd Blankfein, berlangsung pada 2009 yang membawa kepada satu agenda.

Leissner mendakwa, sebagai balasan kepada perniagaan lumayan, peluang kerja diberikan untuk tiga anak Najib di bank pelaburan multinasional AS berkenaan.

Leissner yang juga saksi penting dalam perbicaraan jenayah membabitkan bekas eksekutif Goldman Sachs, Roger Ng, memberitahu perkara itu kepada juri di Mahkamah Persekutuan di Brooklyn, New York.

Ng dituduh mengaut AS$35 juta (RM146 juta) sebagai ‘sogokan secara rahsia’ dalam dakwaan kecurian berbilion dolar wang pelaburan 1MDB milik Malaysia.

Leissner memaklumkan, BNM membenarkan pemindahan keluar negara wang sebanyak AS$1 bilion daripada 1MDB kepada PetroSaudi International (PSI), selepas suami gabenor BNM ketika itu disogok supaya ia terlaksana.

Difahamkan, AS$D1 bilion itu termasuk AS$700 juta bagi anak syarikat PSI, Good Star Ltd yang didakwa dikawal oleh ahli perniagaan dikehendaki, Low Taek Jho atau Jho Low.


Polis kompaun ‘Karen kecoh’ RM3,000 enggan pakai pelitup muka

Polis mengeluarkan dua kompaun dengan jumlah keseluruhan RM3,000 kepada seorang wanita asing yang dua kali menimbulkan kekecohan selepas dihalang masuk ke sebuah butik di KLCC baru-baru ini.

Ketua Polis Daerah Dang Wangi, Asisten Komisioner Noor Dellhan Yahaya berkata, wanita itu dikompaun pada Ahad atas dua kesalahan mengikut Peraturan 17(1) Peraturan-Peraturan Pencegahan dan Pengawalan Penyakit Berjangkit (PPPDPPB) 2021.

“Dua kompaun dikeluarkan ke atas individu terbabit yang mana setiap satu kesalahan berjumlah RM1,500.

“Kesalahan pertama ialah tidak mematuhi arahan Ketua Pengarah Kesihatan apabila gagal mendaftar masuk ke premis menggunakan aplikasi MySejahtera di kawasan capaian Internet yang luas.

“Manakala kesalahan kedua pula ialah tidak mematuhi arahan Ketua Pengarah Kesihatan apabila gagal memakai pelitup muka ketika berada di dalam premis,” katanya hari ini.

Insiden melibatkan wanita tersebut tular di media sosial baru-baru ini dan warganet menggelar wanita itu sebagai ‘Karen’.

Kebanyakannya tidak senang dengan tindakan wanita itu yang tidak memakai pelitup muka dan menimbulkan kekecohan selepas tidak dibenar masuk ke sebuah butik di KLCC.

Bahkan, dua hari selepas insiden itu, wanita tersebut dikesan bertengkar dengan pihak pengawal apabila cuba memasuki pusat beli-belah Bangsar Shopping Centre (BSC) tanpa memakai pelitup muka.


Cadangan PAS guna logo sendiri akan dibawa bincang ke mesyuarat PN

Cadangan PAS untuk menggunakan logo sendiri di Terengganu, Kelantan dan Kedah pada Pilihan Raya Umum ke-15 (PRU-15) akan dibawa ke Mesyuarat Majlis Tertinggi Perikatan Nasional (PN), kata Pengarah Pilihanraya PAS Pusat Datuk Seri Muhammad Sanusi Md Nor.

Muhammad Sanusi yang juga Menteri Besar Kedah berkata PAS akan membawa perkara itu ke mesyuarat akan datang, lapor Bernama.

“Kalau belum dimuktamadkan penggunaan logo itu, sebab ada negeri yang mohon nak pakai logo PAS, kami akan bawa pada perbincangan akan datang.

“Tujuannya kami tidak mahu pengundi keliru dengan warna biru,” katanya kepada pemberita selepas menghadiri Muktamar Dewan Pemuda PAS Malaysia (DPPM) ke-63 sempena Muktamar Tahunan PAS kali ke-68 di sini.

Sebelum ini di Konvensyen PN, perwakilan dari Terengganu dan Kedah mencadangkan lambang PAS dapat digunakan di negeri berkenaan pada PRU15.

Perwakilan tersebut berkata perkara itu perlu dipertimbang mengambil kira senario politik di pantai timur berbeza berbanding peringkat Persekutuan.

Bagaimanapun Muhammad Sanusi berkata ia terpulang kepada keputusan mesyuarat yang akan diadakan nanti.


PN umum 169 calon: Tiada seorang pun ada kes mahkamah, runding macam abang adik

Seramai 169 calon kerusi Parlimen dan 116 calon kerusi Dewan Undangan Negeri (DUN) yang ditampilkan mewakili Perikatan Nasional (PN) pada Pilihan Raya Umum Ke-15 (PRU-15) tiada satu pun ada kes mahkamah.

Pengerusinya, Tan Sri Muhyiddin Yassin berkata rundingan kerusi yang dijalankan sesama parti komponen berjalan dengan penuh semangat kekeluargaan macam abang dan adik tanpa perselisihan, ia berbeza dengan parti lawan yang bergelut dan bergaduh merebut kerusi yang hendak ditandingi.

“Saya nak maklum di sini perundingan kerusi antara parti-parti dalam Perikatan Nasional sudah selesai… tiada yang hentak meja. Jauh sekali daripada bertengkar dan bergaduh. Ia berjalan dengan lancar saja. Hormat-menghormati,” katanya semasa mengumumkan calon-calon PN malam tadi.

Daripada 169 kerusi Parlimen yang akan dipertandingkan itu, Bersatu akan bertanding di 74 kerusi, PAS (64), Gerakan (20) dan Bersekutu (11).

Bagi peringkat DUN yang melibatkan Pahang, Perlis dan Perak, beliau berkata PAS bertanding 57 kerusi, Bersatu (41), Gerakan (14) manakala Bersekutu (empat).

“Perkara ini telah kita putuskan dalam Mesyuarat Majlis Pimpinan Tertinggi PN dan akan umum bakal calon bertanding kecuali bagi Kelantan dan Terengganu akan umum pada satu tarikh lain sama ada esok atau lusa,” katanya lagi.

Beliau, bagaimanapun, mengingatkan semua komponen gabungan itu untuk menerima baik keputusan pucuk pimpinan berhubung nama-nama calon yang telah diumumkan serta memohon kerjasama di setiap peringkat parti untuk terus membantu dalam memastikan kemenangan PN.

Menyentuh mengenai manifesto PN, Muhyiddin berkata gabungan itu akan melancarkan tawaran mereka pada Ahad ini.

Pemimpin utama yang hadir semasa majlis pengumuman antaranya Timbalan Presiden PAS, Datuk Seri Tuan Ibrahim Tuan Man dan Presiden Gerakan, Datuk Dr Dominic Lau.

Dalam majlis tersebut juga, kesemua calon dan barisan ahli jawatankuasa PN turut berikrar dan mengangkat sumpah aku janji yang diketuai Muhyiddin bagi menyatakan komitmen untuk membina sebuah kerajaan bebas rasuah, penyelewengan serta salah guna kuasa sekiranya diberi mandat oleh rakyat pada PRU-15.

“Kita bukan pengkhianat kepada bangsa agama dan negara, kita penyelamat negara tercinta kita,” katanya lagi.

Oleh itu, katanya, adalah penting untuk rakyat terus memberi mandat kepada PN pada PRU15, 19 Nov ini agar PN boleh kembali mentadbir negara untuk tempoh lima tahun.

“Lebih penting kerajaan yang dibentuk menerusi sokongan rakyat adalah kerajaan yang prihatin dan dapat pikul satu tugas beban yang besar. Persoalannya siapa parti yang dapat pikul amanah itu, jawapannya tidak lain tidak bukan iaitu PN.

“Bukan nak masuk bakul angkat sendiri, malah ini bukan juga hanya perkataan tetapi tindakan secara berkesan kita telah buktikan untuk bela rakyat,” katanya.


Ahli perniagaan Malaysia terlibat rasuah di Amerika larikan diri

Leonard Glenn Francis atau lebih dikenali sebagai ‘Fat Leonard’ yang merupakan warga Malaysia terbabit dalam skandal rasuah utama Tentera Laut Amerika Syarikat (AS) melarikan diri daripada tahanan rumah, lapor media San Diego Union-Tribune.

Ahli perniagaan berasal dari Malaysia itu memotong gelang kaki pemantauannya dan melarikan diri daripada rumah juga sedang berdepan pelaksanaan hukuman penjara kerana kesalahan rasuah dilakukannya di Amerika Syarikat, menurut laporan Reuters.

Akhbar tersebut memetik Timbalan Penyelia Marsyal AS, Omar Castillo, dilaporkan berkata Leonard memotong gelang kaki Sistem Penentududukan Global (GPS) pada Ahad lalu dan apabila pihak polis pergi ke rumahnya mendapati sudah kosong.

Timbalan Pendakwa Raya, berkata sebagai pertukaran kontrak, Francis memberi wang tunai kepada pegawai tentera laut, makanan gourmet, cerut mahal, arak cognac yang jarang ditemui dan pesta seks di hotel mewah.

Penguatkuasaan undang-undang tempatan dan Perkhidmatan Penyiasatan Jenayah Tentera Laut AS turut menyertai dalam pencarian suspek.

Castillo berkata, Francis sudah pasti merancang perkara berkenaan dan jiran melaporkan mereka melihat pergerakan trak keluar masuk dari rumah suspek sejak beberapa hari lalu.

Francis, yang bekerjasama dengan penyiasat AS dibebaskan atas alasan cuti perubatan dan diletakkan di bawah tahanan rumah dan sepatutnya dijatuhkan hukuman pada 22 September ini.

Pada 2015, Francis mengaku bersalah memberi rasuah kepada pegawai tentera laut sebagai sebahagian daripada skim rasuah dan penipuan meluas membabitkan syarikatnya yang berpangkalan di Singapura, Glenn Defence Marine Asia, yang memberikan perkhidmatan kepada kapal di Armada Pasifik Tentera Laut.

Jabatan Kehakiman AS menggelar skim itu sebagai penipuan terbesar yang membawa kerugian berpuluh juta dolar kepada tentera laut dan lebih 30 orang didakwa, dengan kebanyakannya mengaku bersalah atau disabitkan pada perbicaraan.


Arab Saudi belum beri keputusan rayuan Malaysia tambah kuota haji

Malaysia masih menunggu keputusan kerajaan Arab Saudi berhubung rayuan negara ini untuk diberi kuota tambahan 5,000 jemaah bagi menunaikan haji musim 2022, kata Menteri di Jabatan Perdana Menteri (Hal Ehwal Agama) Datuk Idris Ahmad.

“Setakat ini belum ada jawapan lagi. Kita doalah moga Allah permudahkan,” katanya lapor Bernama.

Idris terdahulu menghadiri Majlis Sambutan Hari Raya Aidilfitri Bersama Ketua-Ketua Pegawai Eksekutif Syarikat Korporat Malaysia dan Wakil Tetap Sekretariat Dakwah Korporat (SDK) Jabatan Kemajuan Islam Malaysia (Jakim).

Pada 16 Mei lepas, Idris dilapor berkata pihaknya telah mengemukakan rayuan itu semasa menghadiri Persidangan Majlis Komuniti Islam Sedunia di Abu Dhabi.

Arab Saudi menetapkan kuota haji seramai satu juta jemaah bagi musim 2022 dengan 85 peratus diperuntukkan kepada jemaah luar negara dan Malaysia pada musim ini diberi kuota 14,306 iaitu 45 peratus daripada kuota tahunan yang biasa diterima dan peratusan sama terpakai kepada semua negara.

Penerbangan pertama jemaah haji Malaysia ke Makkah dijadualkan pada 31 Mei ini.

Ditanya mengenai surat tawaran bagi kumpulan kedua jemaah haji musim 2022, Idris berkata Lembaga Tabung Haji sudah mengeluarkan surat tawaran itu pada 10 Mei lepas dan mereka yang menerima surat itu diberi masa 10 hari untuk memberikan jawapan.

Beliau berkata setakat ini, pihaknya tidak mendapat maklumat berapa ramai yang sudah memberikan jawapan untuk menerima tawaran haji itu.

Dalam perkembangan lain, Idris berkata sehingga hari ini, JAKIM belum dihubungi individu bukan rakyat Malaysia yang mendedahkan berlaku pelanggaran prosedur operasi standard (SOP) keselamatan makanan, kebersihan dan piawaian halal di sebuah loji penyembelihan di Australia.

“Siasatan sedang berjalan, kita sedang mencari banyak lagi bukti. Kalau ada maklumat loji lain silakan, dan kita akan ambil tindakan,” katanya.

Sementara itu, semasa berucap pada majlis hari ini, Idris berkata pendekatan dakwah pada masa kini mestilah ringkas, padat, berfakta dan interaktif, seiring dengan peredaran zaman.

Katanya, badan-badan dakwah mesti mengadaptasi suasana semasa termasuk dalam kerja-kerja dakwah manakala uslub (cara) dakwah mesti sentiasa segar, interaktif dan relevan kerana adakalanya pendekatan lima tahun lepas sudah tidak relevan dengan konteks dakwah hari ini.